url: =KHAWKPI 3 (GUAH NUNUNG) GUAH MASA TE NGAH NGEI PHOT NADING ~ MUC\nKHAWKPI 3 (GUAH NUNUNG) GUAH MASA TE NGAH NGEI PHOT NADING\nAdmin 11:24:00 AM Articles, Hun Nunung Ading kigin Kholhna\nKHAWKPI 3 (GUAH NUNUNG)\nKhasiangtho in mimal tung leh pawlpi tungah piak theih ding thupha te khempeuh Pasian in hong buak hi. Khalam thupha piak ding khempeuh zong hong tunpih sak ta hi. Pasian hihna pan aa, a thumna pa in, Pasian leh Khris aiawh in mite tungah hong kilang hi. Pasian vang tawh mite lungsim a kulna bangin nem sak hi. Amah lo in kua mah kikhel thei lo hi. Tua Kha Siangtho nasep pawl khat te gen leng:\nMawhna pan kikhel in, thu maan sak. A dik lam in lungsim heina piang sak hi. John 16:8. Pasian thu theihna ding in lungsimte puah aa, thumaan musak hi. John 14:26, 16:13. A kisim ngeisa Lai Siangtho munte a kisap laitak phawk kik vat sak hi. John 14:26, Mark 13:1 Pa leh eite kikal ah, ih thungetna a siangtho in, puah in na puak sawn sak hi. Rom 8:26 Pasian tate ih hihna hong telphawk sak hi. Rom 8:16.\nPasian mite in thupha ih tangko na ah vangliatna tawh hong huh in hong zo sak hi. Sawl. 1:8. Khasiangtho in a khang khang in mite a ding hong sepsak aa, ahih hangin tua bek zong hilo ahun tuam vilvel khat teh a kisap na zui in a piak ngei den lel te bang lo, alom aa piak ding Topa in hong kham lai hi. Tua tawh kisai in guah masa zong ama kisap hun in Sawltak te in mun citeng aa ana sep uh apuak zawh na dingun, na buak suk zo hi. Guah nunung zong a hong khapsa tulai ei khang hun a dingin leitung khempeuh a nasep ih zawhna dingin pawlpite tungah hong buak lai ding hi. A kisam thu phawk in tua guah nunung pawlpi tungah hong buah nadingin nakpi in thu ih nget ding ahihi. Mun khatkhat te ah hong kibuak ta cih zong ih muh tei hang in, tua bang bek hilo, alam dang sak huai zah in, ih pawlpi, ih siate, pawlpi mite, akisam bang ki puahphatna ih neih hun ciangin, guah nunung pipen hong kibuak lai ding hi.\n“Lungdam un, No Zion tate aw, Topa na Pasian sung uh ah nuam un. Amah in ahoih bek tak in guah masa ahong buah mah bangin note ading guah hong zu aa, guah masa, guah nunung kha kik sungin hong buak ta ding hi.” Joel 2:23.\n“Tua nung ciangin ka kha, mite tungah ka bua ding aa, na tanu te un hilhkholhna gen ding uh aa, na khanghaam te un mang man ding uh aa, na khangmoi te un mang mu ding uh a, nasem numei pasal te tungah zong tua ni ciangin ka kha ka bua ding hi. Tua thu Topa hong pai ding ni lianpi ni hong tun’ ma in apiang ding hi. Joel 2:28,31. Tua khapna pen Sawl 2:17-20 ah hong gen kik sak leuleu hi.\n“Topa thei nuam a anung ih zuih leh, tua hun ciangin ih thei ding hi. Ama hong pai khiat nading zing sang ki seem silsial bangin hi ta hi. Amah in guahzu bangin leitungah hong pai ding aa, guah masa leh guah nunung hong zu sak ding hi.” Hosea 6:3.\n“Nisuahna lam gamte ah, khai tuh hun le, khai lak hun in a kisam bang in guah masa leh guah nunung zu a, Hebrew kamsangte gen kholhna ah, Pasian pawlpite tungah Khasiangtho thupha tehna dimlet in kibuak ding hi, ci uh hi. Sawltakte khanglai aa ki buak pen guah masa hi a, ana sepna ki patcilna pan minthan’na angah pah hi. Tulai hun beikuan a hong kibuak ding Khasiangtho pen pawlpi maan tungah hi ding hi. AA 54,55.\n“Tua hun ciangin “Guah nunung” Topa mai ah kithak suaksak kik na hun hong tung ding a, vantung mi thum tangkona aw ging ngaihsak in, misiangthote gimna nam sagihte a kibuak hun ciang a dingin kiging khol sak ding hi.” EW 86.\n“Nasep dan pen Pentecost ni a tawh kibang ding hi. Thupha tangkona a kipat tunga ih thupha khaici posak ding guah masa a na kibuah mah bangin, khaici minta aa, at na dingin guah nunung zong hong ki buak ding hi. GC 611.\nAKI MAN’NA LEH A KISAM\n“Hih hong khap thupha in, upna tawh thupha dang khempeuh zong hong tun’ ding hi. Tua pen Khris in hehpihna a neihzah zui a hong kipia ding hi aa, Amah in a sang ding mite’n a san theih zahzah pia dingin a kiging khol zo hi. GW 255. Tapidawte hoihna leh thupha san’na in Khasiangtho gah ahi hi. Gal 5:22,23.\n“A kipat tung limphet in eite hong huh hong hatsak pen ei deih banga ih zeek hi lo hi. Guah masa thupha ih san’ zong atawp donga akisam bang hong kipia hi zaw hi. Tua bek kicing nai lo hi. Tua guah masa bek tawh lungkim in guah nunung ding mu lo in om leng, khaici min ta a, at nading phiau kawi kiging thei lo ding aa, khaici tuh te tasamh ding hi. A ki pat lim panin Pasian hehpihna thupha bek in zo thei hi. Awlmawh lo a om theih ding hi lo hi. Khris hong cian piak mangngilh ngei loh ding ahi hi. “Thu ngen in ngak un. Thu ngen den sa in ngak un” hong ci hi. Mai ih nawtna dingin Pasian huhna kisam tawm tawm den hi. Ahih hang in ih nget beh det ding hi. Ih nasepna hong mot bei sak lo ding hi. Mai ih nawt kei aa, guah masa leh guah nunung sang thei ding a ih na om kei leh, ih kha te taan leng, eima bang kua tavuan ahi hi.” TM 507, 508.\nGUAH MASA TE NGAH NGEI PHOT NADING\n“Tua a masa hun lai in zong, mawhna teng pulak a, siang khin in, mawhna khempeuh ki maisak khin a, aam liang in thu ngetna tawh Pasian kiang ah ki-aap ciat uh hi. A thu ci leng, tu hun in zong tapidaw khantohna tawh kipuah siang ding a kul ahi hi.\n“Mi tampi in guah masa angah nading taan uh hi. Pasian in amaute apiak thupha te ngah kha lo uh hi. Amaute in, “Aki sapna mun ah Pasian in hong huh ding hi,” ci uh hi. A tampi hong ki buak ciangin a sang thei dingin ih lungsim ih hong ding hi ci uh hi. Tua bang mite in akhial pha mahmah uh hi. Mihing lungsim sunga Pasian nasepna pen Ama khuavak piak theih nate kizom in, khang toto ding ahi zaw hi. Mi khempeuh in amau kisapna tek teltheih ding ahi hi. Lungsimte mawhna pan ki puah siang ding a, Kha siangtho ten’ na ding in awn sak ding ahi hi.\nPentecost ni a guah masa Khasiangtho a ki buah lai in zong a mawhnate uh pulak a, nusia in, aam liangin thu ngen uh aa, Pasian ah kipum ap in, nungzuipite in Khasiangtho a dingin na kiging uh hi. Tu in zong tua bang veve a golzaw kingah ding ahi bek hi. Mihing in thupha ngen aa, Ama na ih sepna ah, Topa ngak ding ih hihi.\nAhih hangin guah masa pen tawh hehpihna a om toto ding hi aa, awlmawh loh ding hilo hi. Tua khuavak ngah a, tua khuavak azangte bek mah in, khuavak pi pen zong ngah ding hi bek zaw hi. Ni sial in tapidaw nuntak na ah mai ih nawt tohtoh kei leh, guah nunung zuk ciang a kilang Khasiangtho pen ih ngah kha ngei kei ding hi. Ih kiim ih paam ah mite in ngah in, e’n ih ngah kei lel mawk kha ding hi.” TM 507.\n“Khris biakna in mawh kimaisakna ciang bek hi lo a, mawhna paikhia in tua mawhna a om ngeina mun teng omna ah, Khasiangtho hehpihna dim ding ahihi.” COL 419, 42.\n“Eite in ih theih dingin, guah masa ciamkha lo a omte in guah nunung Khasiangtho hong ki buak teh zong a ngah kha lo a phawk kha lote hi ding uh hi,” cihna hi. TM 399.\n“Mi tampi in tu laitak a ama hih theih thuphate, puah in sem ning ci lo in, Khasiangtho kipuahphatna hunpi hong tun’ teh, ka kiim a teng taang sak ning, ci in ngak thei uh hi. Amau in tulai tak a sep ding te awlmawh lo in a khuavak uh hum cip ta dih uh hi. Mai lam ah, thupha lom kibuah ciangin amau thasan kul lo in a sem thei ding uh kisa kha ta zen uh hi. AA 54.\n“Tuni in na bungpi uh na puah siang ding uh kul hi. Vantung daitui zong in kiging le uh cin, khaici atna guah nunung pen na sang thei bek ding uh hi. Tua guah nunung hong pai ciangin Pasian hehpihna in amah ana kipuah siang sa te bek hong zang thei ding ahihi.” EV. 702.\n“Guah nunung ih mot ngak kei ding hi. Tua pen hong pai ciangin vantung daitui leh khaici atna thupha ih tungah hong bua ding hi. Eite in khuavak tuamtuam te kaikhawm aa, Pasian hehpihna om teng ih nasan’ ciangin, Amah ih it ding a ut PA in, a hong khap thu hong pia ding ahi pan hi. Isa. 61:11. Leitung buppi Pasian minthan’na tawh kidim ta ding ahi hi.” 7 BC 984.\nKHASIANGTHO HONG MAKAIHNA LAWPTAK IN ZANG DING\n“Khris in apawlpi tungah Khasiangtho hong piak ding khamm, mah hi. Tua khapna pen nungzui pite tunga kipia zah mah hi ding, ci hi. Ahih hangin a khapna dangte mah bangin a piakna ding mun pen, a mihing te a na omzia zui in pia ding, ci hi. Mi tampi te in Topa hong khapna thu, a um in kigen uh aa, Khris leh Khasiangtho thute gen uh aa, ahih hangin amau in a sang kha nai kei uh hi. Amau in tua kha’ makaihna leh a ukna ah kipia nuam lo uh hi, Khasiangtho pen e’n zang ding hi zaw lo in, Khasiangtho in eite hong zang ding hi zaw hi. Tua Khasiangtho mah tawh Pasian in amite sungah nasem aa, ama deihna bang lawp taka sep ding ahi hi. Phil. 2:13. Ahih hangin mitampi te in tua dingin kipia nuam lo uh hi. Amau leh amau na asem nuam zaw uh hi. Tua manin vantung letsong ngah thei lo uh hi. Pasian makaihna kiniamkhiat taka angak mi, ahehpihna’ sawl bang bang a zui mi tung bek ah tua Khasiangtho kipia hi.” DA 672.\nKI THEIH KHIALHNA TE LEH KILEM LOHNA TE PAIKHIA DING\n“Pentecost ni hong tun’ ma in amaute ki kaikhawm uh aa, akilem lohna te khempeuh uh hemkhia uh hi. Amaute thu khat in luang uh hi.” DA 827. “Pentecost ni hong tun’ ciangin amaute thu khat in luang uh hi.” Sawl. 2:1.\nTapidaw te a kilemlohna teng uh hemkhia sak unla, gammang mite honkhia dingin, amau leh amau Pasian tungah ki aap uh hen. Tua ciangin muan’na tawh tua thupha ngen le uh hong pia ding hi.” DA 827.\nHONG KHAPNA LEH PASIAN DEIHNA\n“Note migilo na hih na pipi un, ahoih bang zah na pia nuam uh thei unla, vantung a om na pa un, a ngente Khasiangtho thupha a bangzah hong pia nuam zaw ding hiam? LK 11:13.\nLeitung mite lam ah Ama thupha tampi hong luan theih lohna pen, Pasian kiang pan a ki taangsam thu hi zaw lo hi. Mi khempeuh in deih takpi henla, Khasiangtho tawh kidim nuam takpi le uh, Topa in tua Khasiangtho pen ama nasemte tungah pate in atate tungah na hoih apiak nopna sangin hong pia nuam zaw lai hi. Ni sial in Khasiangtho tawh ki tuiphum in, nasemte khempeuh in Pasian kiangah ngen den ding hi.” AAp. 50.\n“Pawlpi tungah Khasiangtho hong buasuk ding pen, mailam hun ding bang in ih nei hi. A hih hangin tu mahmah in ih neih ding thu hi zaw hi. Zong in, ngen in, um in. Vantung in pia dingin koih khol kin ken zo hi. Ih ngah takpi ding hi.” EV 701.\n“Tu hun mahmah in, Ama thu sang a, Amah a beel te a dingin A Khasiangtho thupha om hi.” 8 T 20 (Ch S 250).\nTopa hong khap thute eimau a ding hi. A hun tu hun hi ta hi. Topa in hong khapsa thu hong pia nuam lua ta hi. Bang hang in guah nunung ziakaai ding tawh kibang lailai hiam?\nPasian hong khap nate a pian’ ciangin a tun’ na ding thu pen a nate omzia tawh kizui in piang zel hi. Khris in a pawlpite Khasiangtho buak ding in kham hi. Nung zuipite tunga akhap zah mah hong kham hi. A khap dangte mah bangin ei san tawh kizui in ong pia hi.” DA 672. “Hih thupha kikhaam te upna om zah tawh kizui in thupha dangte tawh zong pia thuah hi. “Khris hehpihna a navom zah uh tawh kizui in. Amah in mite san’ theih zah ding ciang tawh ki tuak in pia hi.” Ibid. “Khasiangtho in mite lungsim sungah, amipa thukim zah leh a deih zah zui in nuntakna thak guan hi.” COL 411.\nPasian thukhenna in leitung a vaat ma in, sawltakte khang a ki pan, hih bang kipuahphatna lian a om ngei nailo zah kipuahphatna hong om ding hi. Tuate tungah Pasian Khasiangtho vaang hong kibuak ding hi.” GC 464.\n“Eite in tapidaw nuntak hoih ah, nisial in mai ih nawt den kei leh, tua guah nunung Khasiangtho kibuak pen, ei kiangah hong kilang lo kha ding hi. Ih kiim ih paam ate lungsim ah tu kha ding a, ahih hangin ei’n ngahlo, phawk khalo ding hi hang. “Eite in tua guah masa leh guah nunung ngah dingin ei leh ei kipia aa, ih na gamtat kei leh ei mahmah kha zong taan in, eima bang kua ei vai hong suak lel ding hi.” MT 507, 508. Tua omzia te honpi khat ih kheng to ta hi:\nKhasiangtho kisap lam thei a, hong ompih na ding nget na.\n“Mi khempeuh in deih leh, a vekpi mah un, Khasiangtho kidim ding hi. Koi mah peuh ah Khasiangtho kisapna kineu ngaihsut kha a, tua bang mun ah kha lam keuna, kha lam khua mialna, kha lam niam sukna leh sihna ki mu hi. A tung a pat in a thu neu lelte thupi kisa aa, Pasian vanglian, pawlpi lawhcin’ na ding leh mainawt nading aa akisam pen’ ki awlmawh lo hi. Thupha dangte zong hong puak kim ding zaw pen, tampi hong kipia nuam napi ngah lo in ih giau tau zaw sop hi.”\n“Hih bang in tua vaang kingah thei ahih leh, bang hangin tua Khasiangtho ki tangsam in, gilkial dangtak in om ih hi hiam? Bang hangin tua thu gen in, ngen in, hilh lo ih hi hiam? Topa in tua Khasiangtho pen Ama na a semte tungah, nu leh pa in atate napha apiak nopna sangin pia nuam zawlai hi. Ni sial in siate in tua kha tawh ki tuiphum in, Pasian kiang ah a nget den ding uh ahihi.” AA 50.\n“Khasiangtho in a ngente ading nuntakna moh pianuam aa angente pepeuh tungah tung ding hi.” 6 T 90 (ChS 252).\n“Pasian kha hong kibuak aa, leitung bup a taan’n sak ding pen, Pasian tawh nasem khawm aa, mite ih khuavak ih salh sak mateng hong tung lo ding hi. Ih pumpi ih lungsim khempeuh Khris nasepna dingin ih piak ciangin Pasian in tehna nei lo-in Ama Kha hong bua ding hi. Pawlpi sung a tamzaw in Pasian tawh na ih sepkhawm mateng hong bua nai lo ding hi.” ChS 253.\n“Pawlpi bupin ki-aapna nei ni. Camp meeting khawng, khua pawlpi kikhop khawng leh, mimal a kha gupna ding aa nasepna khawngte ah, Pasian in hoih a sakna mun ah guah masa leh guah nunung zong kipia ding hi.” ..”Ki khopna khat pepeuh ah pel lo in, vantung huhna ngah ding hi kim lo hi. A thu leh amun tawh khaici atna thupha piak huai hiam cih hi zaw ding hi. A hih hangin Pasian mahmah in tua guah zu ding sawl ding hi. Tua ahih ciangin a nget ding pen ih mangngilh loh ding ahi hi. Ih nasepna ngei pai den lel pen muang kha mawk lo ding hi hang. Eite in Pasian kiangah nuntakna tui akhak tan lohna dingin ih ngen ding ih hihi. Ei mahmah in tua nuntakna tui ngah masa ding ih hi hi. Lungsim kisik in, tu mahmah in thu ngen dih ni. Guah nunung zuk hun hi ta a, khai ci at nang guah hong zu ta hen. Kikhopna khempeuh ah ih thungetnate kahto in, tua hun sung teek mah in, Pasian in ih khate hong nel sak in, hong lumsak ding hi.” TM 508,509.\n“Thu na nget mah bangin, um inla, Pasian muang in. Tu in Topa in a Khasiangtho tampi a hong piak ding hun hi ta hi. Thungetna ah aam inla, lungsim gil tawh ngakin pang in.” TM 612.\nKI PUM PIAK DING\n“Eite tungah a Khasiangtho tampi hong buak nuam ahih ciangin, ei leh ei kipia aa, lampi na puah siang ding amah in hong sawl hi. Ei mah Pasian tungah ki pumpiak le hang, ih mitte kihong ding a, Khris ih bat lohna munte in midangte maidal ahihna ih mu ding hi. Tua bang mun khempeuh hemkhia dingin Pasian in hong sawl hi. Amah in, “Na mawhnate uh ki pulaak unla, khat leh khat thu kinget sak le uh cin na dam ding uh hi, hong ci hi” James 5:15. 6 T 43 (2TT 382).\n“Mi khat in amah kipuah sianga, asung pan in Pasian maanlo teng anil khiat ciangin, tua mun awng ah, Khris in a Khasiangtho thun dim hi.” GW 287.\n“Ahun in, akicing zaw leh ki aapna kipzaw ngen hi. Kei zong Pasian kiang ah kap in ka kiko aa: a ma tavuan nakpi asem nuam tangkote hong puak in; mawhna citeng tawh akizom, ama mai bek a khuat lo mi, Pasian nasepna dinga kipumpiak, amah leh amah singlamteh aa kikhen, nasepna siangtho a deih, tavuan a zo Pasian kiang a biakpiakna khebai lo, sepna leh ngetna a thadah lo mi kisam hi” kici hi. GW. 114.\n“Ku amah in amah kisiangtho sak thei lo hi, Khris a ding nasep kizawh na ding bel ih thukim pih thei bek hi. Topa aw, ka lungsim hong tang in. Kei leh kei in kong ki pia thei kei hi. Nang ma neihsa ka hi a, a siangtho in hong kem in, Kei leh kei ka kikem thei kei hi. Kei leh kei hih zawh lohna hong huh in, Ka tha nemna, Khris ka sut zawh lohnate, hong khel in hong zeem in, A siangtho, a kician in hong diing sak in, Na itna pha luan’na in hong zang in” ih ci ding hi. Tapidaw ih kipat limphet in, a tunglai bek hi lo, a kizom to den in ih kalsuan na khempeuh ah vantung lam zuan in kithak suahsak den ding, ei angsung khualna hoih lote nilkhiat den ding ahi hi.” COL 159,160.\n“Kisaktheihna leh ei leh ei phazo ki sak khakna sang a Pasian nial khakna alau huai zaw mihing, te sungah bang mah dang om lo hi.” COL 154.\n“Ama deihna koih khia aa, alungsim sungah Khasiangtho in na a sep theihna bangin Pasian tung a aki-ap khin siang mi khat pen, a ki zatna nasiatzia ciangtan om lo hi.” Ch S 254.\n“Pasian nasem sia khat in kiniam khiatna lianpi nei ding hi. Pasian nasepna ah a bun ngei mi khat in, ki sak theihna leh tungnun nopna a gamla paih khiat mi hi ding hi. Bang hang hiam cih leh, Pasian minthan’ na len in pahtawi ahih ciangin, ama nasepna aniam pen mun nangawn zahtak sak ding hi.” GW 142.\nGUAH NUNUNG TUN DAN\n“Khris pumpi nate ahi mite in, hun nunung a kidona Jacob lungkham hun nai na mu uh hi. Amaute in Khris sungah khangto in a Khasiangtho tampi a vom uh kul ding hi. Tangkona thumna hong picing a, aw ngaihpi ging in, nasep kizawhna dinga min than’ na leh vangliatna in ahuh ciangin, amuan huai a om Pasian mite in tua min than’na angah ding hi. Guah nunung in amaute, haksatna hunpi a kantan zawh nading in puahpha in hat sak ding hi. A maute maitang, vantung mi thum tangkona ahuh khuavak in taang sak ding hi.” 7 BC 984.\n“Tua galhiam a silh vang lianpi tawh thu maan a tangko te’ aw ka za hi. Tua nasep in bun mahmah hi. A kidal mitampi zite pen apasal ten, naupangte pen anu leh apate’n, lungsim dik a thu maan za nuam kim lai a dal tan te uh’n zong, a kih tak na lungsim teng uh bei aa, thumaan bek hong pahtawi ta uh hi. Amaute thumaan duh in gilkial dangtaak uh hi. A nuntakna uh sangin manpha zaw in, a it zaw uh hi. Hih thulianpi, bang in piangsak hiam, ci in ka dong hi. Vantung mi in, “Tua thu in guah nunung in Topa mai ah kithak suaksakna pia a, vantung mi thumna awging ngaihpi ahihi” ci in hong gen hi.” EW 271.\n“Patau kohna nunung ki tangko khin aa, (gam uk miliante makai liante nangawn tua thu in man a, hong sep pih uh hi. Amau te Topa in zang a, kim khat te in a thu pawm in, hun hak sapi sungah Pasian mite tawh hong ding khawm uh hi.”\n“Vantung mi thumna tangkona ahuh vantungmipa in leitung bup minthan’ na tawh taang sak hi. Leitung bup ah nung tolh lo a, nasepna mai nawt ding kigen khol zo hi. 1840-44 lai a lam-et tangko na pen vantung mi masa in Pasian vangliatna lakkhia a, leitung a Mission ki phuhna mun khempeuh lok in, gam khat khat te bang a kum zalom 16 lai a phuahphatna ki tangko zawh biakna lam lawpna ah alianpen suak hi. Ahih hangin tua te khempeuh sangin hih patau kona nunung vantung mi thumna puak thukhupna pen nasia zaw tham lai ding hi.”\n“Nasep dan pen Pentecost ni a bang mah hi ding hi. Khaici pokhiatna ding a thupha kong hong Khasiangtho kibua “Guah masa” a kibuak mah bangin, khaici minta aa, akaihkhop nading “Guah nunung” hong kipia lai ding hi.\n“Thupha nasepna lian akizawh nading pen, aki patcil lai akipia Pasian vang liatna sangin tawm zaw lo hi. Thupha tangkona akipat ding lai a, “Guah masa” buak ding ciih hilh kholhna om pen a tun’ takpi mah bangin, atawpna a, “Guah nunung” buakk ding cih hilh kholhna zong tung takpi ding hi. Hih laitak ah Peter in a lamet kholh kipuah phatna agen, “Kisik kik unla, kikhel un, na mawhnate uh hong mai sak ding hi. Topa mai ah ki puah siang nahun om ding a, tua teh Amah in Zeisu hong pai sak ding hi” Sawl 3:19,20.\n“Pasian nasem te siangtho tak a kipumpiakna tawh, a maitang te uh taang a, vantung thupiak tangko dingin, mun khat pan mun khat pai in, kin tat mahmah ding hi. tul tampi te aw tawh, lei maitang khempeuh ah, patau ki tangko ding hi. Na lamdang te ki bawl ding hi. GC 611, 612.\n“Sawltakte hun lai a kibua Khasiangtho huhna in, “Guah masa hi a, minthan’na tawh kop hi. Tua sangin “Guah nunung pen tamzaw, nasia zaw ding hi.” DA 827.\n“Tua lai a omzia pen kingah kik ding a, vangliatna zong gol zaw ding hi. Pentecost ni a, Khasiangtho pen, “Guah masa” hi a, a hih hangin "guah nunung" pen nasia zaw laiding hi. COL 121.


timestamp: atn

url: =Kipsak pulakna (Affirmation for Success) :: ZOMI DAILY\nposted on 2 September 2018 at 4:58 pm Lomkholna: News, Siamsin\nThupatna: Kipsak pulakna cihpen thumantak khat kiciantak in gengenna (pulak khiatkhiatna) a hihi. A hoihlam ngaihsutna sungah vangliatna zong om hi. Na pulak kammalte a taktak in om nailo hi. A hizongin a taktak in hong piangding hi ci in na upte a hihi.\nNa piannop bangin pulak khia in. Tua na piannop bangpen tulaitak in a omnailo mah hiaa a om na dingin na kamtawh thu a piapia na hita hi. Ih lungsim sungaa I ngaihsutna leh sunmang te in i nuntakna hong hawl/bawl bawl a hihi.\nA hoih lam bekbek ngaihsutna in na nuntakna hong kilamdangsak ding hi. Na sunglam ngaihsutna a kikhel nadingin na kamtawh kipsak pulakna na neih masak ding kisam hi. Tua pulakna pen a masa khuambulpi a hihi.\nBanghang kipsak pulakna kisam hiam?\nKipsak pulakna kisam hi, banghanghiamcihleh na neihnailoh nakhat deih na hihman a hihi. ‘Na lungsim sungaa na deih mawkmawk khat zong a taktak in hong piangthei hi. Na sunglam pilna in nisim in sawlna khat ngah den hi.\nTulaitak aa na pianzia pen na sunglam aa om na ngaihsutna pan in thakhat a hong pusuakkhia a hihi. Nang le nang na kicih banglian in a piang na hihi. Tuahiaa tuni aa na khelzawhloh ngeina hoihlo leh na deihloh na pianzia khempeuh kisak pulakna tawh na beisak thei hi.\nNa kamtawh na pulakkhiatna in cidamna, kimuanna leh kimlepam tawh a hoih kizopna hong pia thei hi.\nBangci pulak ding?\nA hoihlam kipsak pulakna na neihciangin upna taktawh na pau ding kisam hi. A hoihlam kammal bek zang in. A beisa leh zingciang cihkammal te zangkei in la ‘Tu in/tu laitak cihte zangin. ‘Ka hi ngei hi, ka hiding hi’ cihte hilo in ‘ka hihi’ ci in pulak in.\nNa phawksim in thuhoih/na deihpen pulaklak, genkhiakhia den in. Tua kampauna ah citak inla hamciam in nei in. Tua hileh na hoih, na pulak te a taktak in hong piang pelmawh ding hi.\nA gingkhia in na pulak theih kei lehzong na lungsim mittawh na deihdan en inla na lungsim sungah pulaklak lel in. Lungsim sungah kam na paulaitak in na pumpi leh ngaihsutna daisak (relax) in.\nA hoih kipsakna kammal pawlkhat\nKa lungdam hi. Ka lungnuam hi. Ka ngaihsutna ka ukzo hi. Itna in hong kimkot hi. Kei le kei ki it in hoih ka kisa hi. Pasian itna ka sungah hong om hi. Hauhna le punna sungah nisim in ka khangto mahmah hi. Zatding sum a kicingin ka nei hi. Ka pumpi cidam hi. Hatna leh septheihna tampi ka nei hi. Hibangin nisim, naisim, hunsim, khua naphawk sim in kipsak in na kam tawh pulaklak le cin nalamdang hong piang pelmawh ding hi.\nLeitung bup na ukzawh ma in nang le nang ki uk zo masa in. Hih lamtawh kisai pilna nei Dr. Candace Pert. Ph.D in ‘na ngaihsutna leh na kampauna bang tektek in a piangna hihi’ ci in gelh hi.\nNa kampau, na pulak khiat bangin a taktak hong suahna ding bangin na sem hiamcih buaipih ding hilo hi. Ahizongin a taktak in hong piang veve ding hi. Na ngaihsutna in na nuntakna hong kilamdangsak thei a hihlam phawktawntung in.\nA hoihlam na pulak khiat denna in na kim le pam leh na leitung hong khelsak dingaa na lunggulh leh na deih lawhcinna hong ngahpih taktak ding hi. Siamsin Library\nPrevious: Malaysia, Ipoh khuangei ah Bus golpikhat tuahsia, mi 2 si, 38 liam\nNext: A thupi thu (4) ~ Job Cinpi\nZBCA (Zomi Baptist Churches of America) kamuhna


url: =Kumpi Nihnate 15 | Siantongluan.net\nKumpi Nihnate 15\nKumpi Nihnate 15 |\nIsrael kumpi Jeroboam Nihna kum sawmnihlesagihna kumin Judah kumpipa, Amaziah tapa Uzziah in uk ding kipan hi.\nAmah in uk ding a kipatin kum sawmleguk pha a, Jerusalem-ah kum sawmngalenih sung uk hi. Ama nu min Jekoliah hi a, Jerusalem khuami ahi hi.\nA pa Amaziah sepna khempeuh tawh kizui-in Topa mitah a man gamta hi.\nAhi zongin mualtunga biaknate kilakhia lo hi. Mite in tuate tungah biakna pia-in paknamtui hal lai uh hi.\nTua ciangin Topa in phaknatna tawh kumpipa vat ahih manin a sih ni dongin amah a phak hi a, inn tuam sungah amah teng hi. Tua ciangin kumpipa tapa Jotham pen a innkuan tungah a uk hi a, tua gam mite a uk hi.\nTu-in Uzziah gamtatna a omlaite, leh a hih khempeuh, Judah Kumpite Khang Tangthu Laibu sungah kigelh hi.\nTua ciangin Uzziah si a, amaute in David khuapi sungah a pate tawh amah vui uh a, tua ciangin ama tangin a tapa Jotham in a uk hi.\nJudah kumpi Uzziah kum sawmlegiatna kumin Jeroboam Nihna tapa Zekhariah in Samaria panin Israel tungah kha guk sung uk hi.\nA pate hihsa bangin Topa muhna-ah amah a sia gamta hi. Israel a khialhsakna, Nebat tapa Jeroboam khialhnate panin amah kihemkhia lo hi.\nJabesh tapa Shallum in amah sawmsim a, Ibleam-ah amah satpukin that a, tua ciangin ama tangin a uk hi.\nTu-in Zekhariah sepna a omlaite, Israel Kumpite Khang Tangthu Laibu sungah kigelh hi.\n(Hih pen Topa thuciamna, Jehu tungah a piak, "Na suante khang lina dongin Israel kumpi tokhom tungah tu ding hi," a cih ahi hi. Tua ahih ciangin tua bangin a piang ahi hi.)\nJudah kumpi Uzziah kum sawmlekuana kumin Jabesh tapa Shallum in uk ding kipan a, amah in Samaria-ah kha khat sung uk hi.\nTua ciangin Tirzah panin Gadi tapa Menahem hong paito-in Samaria hong tung a, tua ciangin amah in Samaria-ah Jabesh tapa Shallum satpukin that a, ama tangin a uk hi.\nTu-in Shallum sepna a omlaite, leh amah in a hihsa a sawmsimna, Israel Kumpite Khang Tangthu Laibu sungah kigelh hi.\nTua hun laitakin Menahem in Tappuah leh a sunga teng khempeuh leh Tirzah pana kipan a gamsungteng a luh hi. Bang hang hiam cih leh amaute in ama-a dingin a kongpite uh honglo uh hi. Tua ahih ciangin amah in luhin, a sunga om numei naupaii khempeuh a phelkham hi.\nJudah kumpi Uzziah kum sawmthumle--kuana kumin Gadi tapa Menahem in Israel tungah uk ding kipan a, amah in Samaria panin kum sawm sung uk hi.\nTopa muhna-ah amah a sia gamta hi. Israel khempeuh a khialhsakna, Nebat tapa Jeroboam khialhnate khempeuh panin a nuntak sung tawntung amah kihemkhia lo hi.\nAssiria kumpi Tiglathpileser tua gam a sim dingin kuanto hi. Tua ciangin ama kumpi aana a kipna ding a huh ding a deihna-in Menahem in Tiglathpileser tungah ngun talen tul khat a pia hi.\nMenahem in Assiria kumpipa tungah a piak dingin mihau khempeuh, a mi kim khut tung panin ngun shekel sawmnga, Israel-te tung panin sum a dok hi. Tua ahih ciangin Assiria kumpipa kiheikik a, tua gamsungah omlo hi.\nTu-in Menahem sepna a omlaite, leh a hih khempeuh, Israel Kumpite Khang Tangthu Laibu sungah kigelh hi.\nTua ciangin Menahem si a, ama tangin a tapa Pekahiah in a uk hi.\nJudah kumpi Azariah kum sawmngana kumin Menahem tapa Pekahiah in Samaria panin Israel tungah uk ding kipan a, amah in kum nih sung uk hi.\nTopa muhna-ah amah a sia gamta hi. Israel a khialhsakna, Nebat tapa Jeroboam khialhnate panin amah kiheikhia lo hi.\nTua ciangin ama nuai-ah a ukpa, Remaliah tapa Pekah in Gilead mi sawmnga tawh amah sawmsim a, kumpipa inn sungtawng, Samaria-ah amah that hi. Amah a thah khit ciangin ama tangin a uk hi.\nTu-in Pekahiah nasepna a omlaite, leh a hih khempeuh, Israel Kumpite Khang Tangthu Laibu sungah kigelh hi.\nJudah kumpi Uzziah kum sawmnga-le-nihna kumin Remaliah tapa Pekah in Samaria panin Israel tungah uk ding kipan a, kum sawmnih sung uk hi.\nTopa muhna-ah amah a sia gamta hi. Israel a khialhsakna, Nebat tapa Jeroboam khialhnate panin amah kihemkhia lo hi.\nIsrael kumpi Pekah hun laitakin Assiria kumpi Tiglathpileser hong pai-in Ijon, Abelbethmaakah, Janoah, Kedesh, Hazor, Gilead, leh Galilee, leh Naftali gam khempeuh la a, amah in galmatin mite Assiria-ah a ciahpih hi.\nTua ciangin Uzziah tapa Jotham kum sawmnihna kumin Elah tapa Hoshea in Remaliah tapa Pekah sawmsimin amah satpukin that a, tua ciangin ama tangin a uk hi.\nTu-in Pekah gamtatna a omlaite, leh a hih khempeuh, Israel Kumpite Khang Tangthu Laibu sungah kigelh hi.\nIsrael kumpi Remaliah tapa Pekah kum nihna kumin Judah kumpi Uzziah tapa Jotham in uk ding kipan hi.\nAmah in uk ding a kipatin kum sawmnihlenga pha a, amah in Jerusalem-ah kum sawmleguk sung uk hi. Ama nu min Jerusha hi a, Zadok tanu ahi hi.\nA pa Uzziah gamtatnasa khempeuh bangin Topa mitah amah a manin gamta hi.\nAhi zongin mualtunga biaknate kikoihkhia lo hi. Mite in tuate tungah biaknate pia-in paknamtui hal lai uh hi. Amah in Topa biakinn kulhkongpi tungnung bawl hi.\nTu-in Jotham nasepna a omlaite, leh a hih khempeuh, Judah Kumpite Khang Tangthu Laibu sungah kigelh hi.\nTua hunin Topa in Judah a sim dingin Syria kumpipa Rezin leh Remaliah tapa Pekah sawl ding kipan hi.\nJotham si a, a pu David khuapi sungah a pate tawh kivui hi. Ama tangin a tapa Ahaz in uk hi.\nTedim Lai Siangtho / Laibu: Kumpi Nihnate 15


url: =Thangmual dung-ah singno kisuan - Zomi Community Network - Your Network\nPosted by Zomi Center on July 23, 2012 at 2:30am\nJuly 21, 2012 ni-in, Dyna motor khat leh motor cycle thum tawh mi 35 kuan to a, Tai 9 panin Singno kipua hi. Taingen khuakhung, Middle School huangah Phuitong kung, Khadawmi leh singkung hoih pawlkhat suan kipan to pah hi. Tua panin Muhum acihna uh, Akluai gam lamdung mualtungah zong kisuan to hi. Tua ni pen guah zu ngekngek den hi ta\nleh ahithei bang danin kisem veve hi.\nJuly 21, 2012 (saturday) ni-in, khuakim-khuapam panin hausa leh sang siate' makaihna tawh sangnaupang hong pai ciat uh hi. Tua khuate in: Suangpi, Dimpi, Zung, Phunom, Dimzang, Thangnuai, Sozang, Akluai leh Laibung ahi uh hi. Mimal 300 val pai uh hi. Hi vai-ah sumbei pen mun tuamtuam pan a mipihte’ panpihna hi, ci uh hi. Thu-le-la te zong\ntungsiah lampan thapiakna leh panpihna tawh mapankhopna hi, ci uh a, Akluai khua-lai, laippi tungah Signboard nam li suang uh hi.\nBullam thunei lampanin Tai 9 Forestry pan mangpi khat, Tedim Township Forestry pan Bo.Kimlai, Sang lampan Sia Sum leh a dang pawlkhat hong pai uh a, thugenna tomno nei uh hi. Tuabanah hih hun mah tawh a zangkhawm ding leh thapia ngiat dingin Kawlpi, Nitha Phungzi mangpa hong pai to a, a sawl tangzang ahi, Journalist te mi 4 leh sia Lian\nTuang tawh hong ton to uh hi.


url: =Zomi Siamsin Kipawlna – Kalay Universities leh 88 Party :: ZOMI DAILY\nZomi Siamsin Kipawlna – Kalay Universities leh 88 Party\nposted on 17 May 2018 at 10:26 pm Lomkholna: News, Zomi\nZomi Siamsin Kipawlna – Universities Kalay leh 88 Party thak makai te 17/5/2018 ni sun nai 1:00pm – 4:30pm dong Kalay ZCLS zum ah kimuh khopna nei cihthu kiza hi.\nHih hunsung in Zomi Siamsin Kipawlna lampan Zomi Siamsin ii background leh activity teng gen na kinei thei aa, Ko Ko Kyi lampan inzong hih kawlgam kikhelna ding sungluttak (ထဲထဲ၀င္၀င္) aa sem lak ah Sangnaupang te mah-in makai in , ႏိုင္ငံေရးသမား hitaleh a dang kua mah in makai ngam masa lo uhhi.\nTua ciang Kawlgam paizia pen a dang gam tetawh a ki batloh na in hih lungkim lohna khat pepeuh ah sangnaupang te makai masa den hi. Mi dang gamte hileh အေျခခံလူတန္းစား te , အလုပ္သမား te-in kikhelna ding makaih hi ci-in genna nei hi.\nTuaban ah 88 lai in galkap အာဏာ ki bei zo sakkhin hi. A hih hang future planning ii neih khak loh man in aki gualzo suaklo (အေအာင္ျမင္) lo hihang, tua ahih man in Future planning ii neih kholh aa ii om ding ki sam mahmah hi. Tua ciang a mau party ျဖစ္ေျမာက္ေရး hihna ding zong အကန့္ကြက္ om hi ci in genbeh hi.\n“Ka siang genin cileng NLD sang hi party muang zaw ing , banghang cih leh a mau pen အေျခခံလူတန္းစား pan mah aa ki pan to hi-uh in gammi te nuntakna hong telsiam mahmah zaw uh in lam en ing” ci-in kimuh khopna ah akihel Tg Dal Mun Mang in Zingsol tanu tetung honggen hi.\nMore: Zomi Siamsin Kipawlna panin ZRA vaitawh kisai Thukin Tangkona\nTuaban ah Siamsin te pen ei leh ei ki neumuh lo aa ii gam ii mipih te nidang ciang a makaih ding a lamlak ding ii hih lam ki phawk tawntung ni ci-in Tg Dal Mun Mang in Zingsol tanute tung hong gen beh hi.\nHih kimuh khopna sung ah mi 25 bang kihel thei cihthu kiza hi. #CS Mung/ ZINGSOL\nPrevious: Zomi sungah Medical Doctor masalam ahi Dr. Song Za Tual in Yangon ah hongnusia\nNext: Mandalay – Myitkyina meileng lampi tungah Bomb nihvei puakkham\n19 May 2018 at 7:28 am\nHih ki pawlna pen kua teng makai hi aa theihnop huai masa pen dingin ngaihsun ing.\nA belh ciingtaak ding hiam? A khen thaang leltak ding maw? NLD tawh kipawl maw?\nKua tawh ki pawl.\nTuhun khangnote leh Pasian thu ~ Dr. Ngul Khan Pau\niZomi Group leh Zomi Daily holimna\nMission mualsuang ~ Tdkhen\nDriving License in Myanmar (Burma)


url: =Germany ah unau na ngawn kiteenkhuan piaksawmta :: ZOMI DAILY\nposted on 16 April 2015 at 10:56 am UTC+9:30 Lomkholna: Germany, News, Sawltak, World\nGermany gamsung ah unau laiguizom ki teentheih nading vaitawh kisai National Ethics Council te’n Meeting nei uh a, atamzaw in kiteenkhuan piakding hoihsa tamawk uh cih UK Metro News pan kiza hi. Hihvai hongki patkhiatna ahihleh unau laiguizom akiteengsa khat om a, tuate nupa in ta 4 neikhin uhhi.\nCommittee makai te ii genna ah a pasal pen Patrick Stuebing hi a, aneulaipek in innkuandang khat in ata dingin kem (Adopted) uhhi. Hihpa pen honggol toto a, kum 20 pawl aphak ciangin midang numei tampi ommah taseleh ama ii sanggam laiguizom (Biological Sister) tektek tawh hongki mukha citciat uh a, hongki ngai uhhi. Ahi zongin tuahun laitak in amau geel unau ahihlam kitheilo uh cihi.\nTulaitak Germany gam ii thukhunsung ah unau laiguizom nupa bangin lupkhopding kiphallo a, nulepa tezong tate tawh nupa bangin lupkhopding phalna omlo hi. Tuabang in alumkhawm aomleh thukhun palsak in ki ciamtehding a, kum 2 sung thong ki kiasakthei hi.\nUnau laiguizom ahi zongin, sisan kinailua kiteeng cihpen nau aneih uhciang in naupang te pongman lothei, hoih masalo cihpen National Ethics Council pan Committee te’n atheilo uh hilo hi. Ahi zongin hih lauhuaina te hangin unau kiteena pen thukhun palsakliang in ngaihsut huailo cimawk uhhi.\nHih unau laiguizom kiteentheih nading vai tawh kisai National Ethics Council in Vote khia uh a, mi 9 in hoihsalo uh a, ahi zongin adang mi 14 in hoihsamawk uh ahih manin unau laiguizom kiteentheih ciangin hongtun tamawk uhhi. ZD Sawltak #zomidaily\nPrevious: Galhangpa Pu Tuang Ngam tangthu\nNext: Leitung Galpi thumna pian nading panin a kham zo pa


url: =Tedim ah ui khoilohding vai: Sipin zumpan dawnkikna :: ZOMI DAILY\nposted on 5 December 2017 at 10:54 pm UTC+9:30 Lomkholna: News, Tedim, Zomi\nSipin Zumpan Dawnkikna\nA nuai aa sanggampan Sipin te uital cih zah dong kogiap ahih man in, Sipin zumpan tawmcik hong dawng kik ungh. Sipinte bel uital a bang hi mah khat veivei kongzin teng ah kivak in mite gensiatna leh sumpiakloh kithuak lai lai.\nUi Khawiloh Ding Tawh Kisai\nTedim zumkhempeuh kimuhkhopna (ဌာနဆိုင္ရာ အစည္းအေဝး) ah ui khawinawnloh ding cih kithukim. Sinpinte ut-thu thutung bek tawh kikham hi lo. Kaptel, Lailo, Muizawl leh Zogam khuadang tampi-ah ui khawi khaamkhin zo uh hi. Heilei bang in 2000 kumpek in ui khawi nawnlo uh hi.\nUi a khawi nawnlokhuate in zingthawhnuam, ankamlimtua cidamtuam, nopnadahna-ah ui kimu nawnlo in in siangtho mahmah cin kipakmah mah uh hi. Ui hoihna leh hoihlohna tehkak lecin telpah ni teh.\nPhiamsiah (Tax) Tawh Kisai-\nKoimun koigam-ah omtaleng kumpite tung phiamsiah i piak ding eimau mawhpuak ahi hi. Gambup leitang kumpi aa ahi hi. Phiamsiah i piaknop kei leh khuasung-ah teng lo in gamsimtham ah teng ding hipah leh hi.\nTuazong Phiamsiah hong kila nuam leh kingah hi lai. Kumpite a kipia hilo zaw aa i gam leh khuasung khantohna ding aa kizang ding sum na gige hi.\nInn mun, Logam\nZomi tangta lungtup pen Tedim khangto ding, district college, university ngah in nunnop damtui luang ding cih ahi hi. College, university te ngahleng i lam nading leitang kicing omlo hi.\nTua hi aa thunei ten aituam lungsim neihetlo mipite ading in ngaihsut nalianpi tawh Tualzang, Lailo, Lailui, Tuilangh cihte leitang tungah College, university lam nading in khuakim hausa khuanu, khuapate tawh holimna va nei uh hi.A mauzong lungdam tak in na thukim pah uh hi.\nSipin ten a mau aituam phatuamna in a zat na muhleh zum-ah ki khia thei hi. Tuhun pen mipite deihna bang kikalsuan hi zaw hi..\nTuipigal pan thutelkhinlo in, hong mawhsakpah keizaw unla, thu leh la limtak khinkhai un la, mailam thu saupi hong khual un.\nA thu a kicing in a telnuam ten Tedim Municipal Zumpi-ah honghawh un.Itna tawh hong welcome den hi ungh. Source: Tedim Municipal\nTedim khuapi Leitang (Area) behlap dingvai\nDecember 2,2017 Tedim Sipin zumpan EO,SAE leh committee te tawh Tedim leitang mun(area) behlap nading munvai Tualzangkhua hausa leh khuanu khuapate tawh holimna vanei uh hi.\nCommittee makaipi Pa Dam Khaw Zam\nleh Sipin zumpan EO in lunggulhna thusunna vanei thei uh hi.Tedim khua leitang behlap nading mun pen Tualzang leitang ahi hi.\nMore: Kum 2017 April 15 ni a ZCD zumpi Tedim ah CEC kamkup thukhensatna\nTualzang Hausa Cin Do Khup in mipi telsiam theih nading genbeh hi.\nTedim khuapi-ah pilna-sang sinna University College te hong om leh mipitampi ading phatuam mahmah ding aa,zawnzong gumtuam mahmah ding leh ih Tedim ih Zogam hong khangto in paak bang hong tawisang ding ci’n mipite thukimbek thamlo in lungdam kipak mahmah uh hi. Source: Tedim Municipal\nPrevious: Myanmar, Magway ah mawtaw pei 12 neikhat kibung in numeikhat si\nNext: Tuni I kikup ding pen “Uivai” ci leuleu ni\nCing piang says\n6 December 2017 at 3:30 am\nUi khawi luat ding hi ei inn kim inn pam pan na van mang a hi phial zong na inn phual zang ah hong ki bu luh leh na ui in a thei ma sa pen hi ei pasian in lei tung ah ki man na nei lo khat bek zong na bawl lo hi.


url: =Luka 9 (TDM)\nTedim BibleLuka 9< = >\nSawm le nihte A Kisawlna\n(Mat 10:5-15; Mrk 6:7-13)\n1 Tua ciangin Jesuh in nungzui sawm le nihte sam a, dawite a hawl khiat theih nading uh le cinate a damsak theih nadingun vangliatna le aana a pia hi. 2 Tua ciangin Pasian’ Ukna thu a hilh ding le cinatnate a damsak dingin kuan khiasakin 3 amaute kiangah, “Tu-a na khualzinna uhah bangmah keng kei un. Ciangkhut ahi a, ip ahi a, an ahi a, sum ahi zongin keng kei unla, puan-ak zong a valin kengthuah kei un. 4 Khua khatpeuhah na lut uh ciangin tua khua panin na pai khiat matengun a inn-ah hong tungsakte’ inn mahah om paisuak un. 5 A inn uhah a hong tunsak nop lohna khua peuhpeuh panin na pai khiat uh ciangin amaute hilhkholhna-in na khe uha leivui baangte sinsan un,” ci-in a vaikhak hi.Ref 9:5 Sawl 13:51 Ref 9:3-5 Luk 10:4-11 6 Nungzuite zong kuan khia uh a, khua khempeuh ah pai-in Lungdamna Thu hilh uh a, a paina khempeuh uhah cinate a damsak uh hi.\n(Mat 14:1-12; Mrk 6:14-29)\n7 Galilee gam sungteng a uk Herod in hih thupiangte a zak ciangin lungmang mahmah hi. Bang hang hiam cih leh mi pawlkhat in, “Johan hong hingkik hi,” ci uh hi. 8 Pawlkhat in, “Elijah hong kilangkik hi,” ci uh a, pawlkhat in, “Tanglai kamsangte khat hong hingkik hi,” a ci uh hi.Ref 9:7-8 Mat 16:14; Mrk 8:28; Luk 9:19 9 Herod in, “Johan a ngawng ka tansak khitsa ahi hi; hih a thu ka zak mipa kua hi ding ahi hiam?” a ci hi. Tua ahih manin Jesuh tawh kimuh ding a hanciam hi.\nTul Nga Vakna\n(Mat 14:13-21; Mrk 6:30-44; Jhn 6:1-14)\n10 Sawltakte a khualzinna panun a hong tunkik uh ciangin a sepna teng uh Jesuh kiangah a gen uh hi. Jesuh in zong amauteng bek a om theih nadingun amaute sam khia a, Bethsaida khua lamah a paipih hi. 11 Mihonte in hih thu a theih uh ciangin Jesuh nungdelh uh a, Jesuh in zong amaute na nolh loin, amaute tungah Pasian’ Ukna thu na hilh a, natna a neite zong a damsak hi. 12 Ni a tum kuan ciangin nungzui sawm le nihte in Jesuh kiangah, “Hih lai mun gamlak ahih manin, hih kiima om khuate-ah mite va pai-in annek ding le giah nading a zon nadingun mihonte sawl khia in,” a ci uh hi.\n13 Ahi zongin Jesuh in amaute kiangah, “A nek dingun nek theih khat peuhpeuh pia un,” a cih ciangin amaute in, “Kote va pai-in hih mi khempeuhte adingin an va lei ding ka hih kei buang uhleh, anlum nga le ngasa tawn nih cih sim loh bangmah dang om lo hi,” ci-in a dawng uh hi. 14 Tua lai-ah mi tulnga bang a om hi. Tua ciangin Jesuh in a nungzuite kiangah, “Mite sawmnga, sawmnga-in a pawlpawlin tusak un,” ci-in a sawl hi. 15 A nungzuite in zong tua a sawl mah bangin mite a tusak uh hi. 16 Tua ciangin Jesuh in anlum nga le ngasa tawn nih la-in vantung lam nga a, Pasian tungah lungdamna ko-in balnen a, mite tungah a lui dingin a nungzuite tungah a pia hi. 17 Mi khempeuh in ne-in a kham khit uh ciangin, a nungzuite in a kikhamval teng khawm uh a, paipel sawm le nih a dim hi.\nPeter in Jesuh’ Thu A Genna\n(Mat 16:13-20; Mrk 8:27-30)\n18 Khatvei, Jesuh guak thungenin a om laitakin a nungzuite zong ama kiangah om uh hi. Jesuh in a nungzuite kiangah, “Mite in kei kua hi, hong ci uh ahi hiam?” ci-in a dong hi. 19 Amaute in, “Pawlkhat in, Tuiphumpa Johan hi, hong ci uh hi. Pawlkhat in Elijah hi, hong ci uh a, pawlkhat in, tanglai kamsangte khat peuhpeuh hong hingkik hi ding hi, hong ci uh hi,” ci-in a dawng uh hi.Ref 9:19 Mat 14:1-2; Mrk 6:14-15; Luk 9:7-8 20 Tua ciangin Jesuh in, “Tua ahihleh note in kei kua hi, hong ci na hi uh hiam?” ci-in a dong hi. Tua ciangin Peter in, “Nang pen Pasian’ Khrih na hi hi,” ci-in a dawng hi.Ref 9:20 Joh 6:68-69 21 Tua ciangin Jesuh in, “Hih thu kuama kiangah gen kei un,” ci-in a nungzuite thu a pia hi.\nJesuh in A Sih ding Genkhol\n(Mat 16:21-28; Mrk 8:31-9:1)\n22 Tua ciangin Jesuh in a nungzuite kiangah, “Mihing Tapa in tampi tak thuak dinga, upate, siampi liante le Thukham hilh siate in amah nial ding uh hi. Amah kithat dinga, a ni thum ni-in kihing kiksak ding hi,” a ci hi.\n23 Tua ciangin Jesuh in a nungzuite le mi khempeuh kiangah, “Mi khatpeuh in kei hong zuihnop leh ama deihna bangin gamta nawn loin nisimin a singlamteh pua-in hong zui ding hi.Ref 9:23 Mat 10:38; Luk 14:27 24 Hih leitung nuntakna a hu nuamte in a nuntakna bulpi nangawn tawh suplawh dinga, kei’ hangin a nuntakna a suplawhte in a nuntakna bulpi hu zo ding hi.Ref 9:24 Mat 10:39; Luk 17:33; Joh 12:25 25 Mi khat in leitung khempeuh a ngah hangin a nuntakna bulpi suplawh leh bang phattuamna om ding ahi hiam? 26 Keima hang le ka thuhilhnate hangin a maizum peuhmah, a Pa’ minthanna vang le a siangtho vantung mite’ minthanna tawh a minthangin hong paikik ciangin Mihing Tapa zong ama hangin a maizum ding hi. 27 Ke’n kong cih in-ah, hih lai-ah a om mi pawlkhatte in Pasian’ Ukna a muh khit uh matengin si lo ding uh ahihna phawk un,” a ci hi.\n(Mat 17:1-13; Mrk 9:2-13)\n28 Hih thu a gen khit nipikal khat bang khit ciangin Jesuh in Peter, Johan le James te sam a, mualtungah thungen dingin a paipihto hi. 29 Jesuh in thu a nget laitakin a mel hong kikheel a, a puante zong pakin tee mahmah hi. 30 Thakhat thu-in mihing nih tawh a kiho-in hong omvat hi. Tua mi nihte pen Moses le Elijah hi a, 31 vantung minthanna vang lim nei uh a, Jerusalem khua-ah pai-in sihna tawh Pasian’ deihna a tunsak nading thu a kikumkum uh ahi hi. 32 Peter le a lawm tegel lusu-in ihmu uh a, ahi zongin amaute hong khanglo-in, Jesuh’ minthanna vang le amah tawh a dingkhawm mi nihte a mu uh hi. 33 A mite, Jesuh kiang panin a pai khiat laitakin Peter in bang gen ka hi hiam, cih mel zong a thei lopi-in Jesuh kiangah, “Topa aw, hih lai-a i om, nuam mahmah hi. Nang ading buk khat, Moses ading buk khat, Elijah ading buk khat, buk thum kong lamsak ding uh hi,” a ci hi. 34 Hih bangin thu a gen laitakin meii hong kai a, a liim in amaute hong liah hi. Meii in a tuamcip ciangin nungzuite a lau uh hi. 35 Tua ciangin meii lakah aw khat hong ging a, “Hih pa, ka Teelsa ka Tapa ahi hi; ama thu na ngai un,” a ci hi.Ref 9:35 Isa 42:1; Mat 3:17; 12:18; Mrk 1:11; Luk 3:22 Ref 9:28-35 2Pe 1:17-18 36 Tua awging a bei khit ciangin Jesuh guak bek hong om hi. Nungzuite in hih a muhsa uh thu tua hun sawng teng kuama kiangah gen loin a imcip uh hi.\nJesuh in Dawivei Naupang Damsak\n(Mat 17:14-21; Mrk 9:14-29)\n37 A zing ciangin mual tung panin hong paisuk uh a, mi tampi in Jesuh na dawn uh hi. 38 Mihon lak panin mi khat hong kiko a, “Sia aw, ka tapa nong etsak nadingin kong thum hi. Amah bek ta a ka neih ahi hi. 39 Dawi in amah man a, thakhat thu-in kiko gawp hi. A cilphuan a buak dongin kongkawcipsak a, gimsak gawp a, nusia nuam lo hi. 40 Na nungzuite in a dawi hong hawl khiatsak nading uh ka thum a, ahi zongin hong hawl khiatsak thei lo uh hi,” a ci hi.\n41 Jesuh in, “Note in bangzahin upna nei lo a, bangzahin khial na hi uh hiam? Note bang tanvei hong ompih dinga, bang tanvei hong kikholhpih ding ka hi hiam?” a ci hi. Tua ciangin a mipa kiangah, “Na tapa hong paipih in,” ci-in a dawng hi. 42 A naupang hong pai laitakin dawi in leilakah tuksakin a kongkawcipsak hi. Ahi zongin Jesuh in a dawi taii a, naupang damsakin, a pa kiangah a piakik hi. 43 Hih bangin Pasian a vang a liatna hangin mi khempeuh in lamdang a sa uh hi.\nJesuh in A Sih ding Genkholkik\n(Mat 17:22-23; Mrk 9:30-32)\nMite in Jesuh’ hihnate khempeuh lamdangsa-in a om laitakin Jesuh in a nungzuite kiangah, 44 “Mihingte’ khut sungah Mihing Tapa kipia ding ahihna thu mangngilh het kei un,” a ci hi. 45 Ahi zongin amaute in a cihnopna thei lo uh hi. Amaute in a theihtel loh nading mahun a kibawl hi a, bang a cihnopna hiam, ci-in Jesuh kiangah lah a dong ngam kei uh hi.\nKua Lian pen Hiam?\n(Mat 18:1-5; Mrk 9:33-37)\n46 Kua lian pen ding ihi hiam, ci-in nungzuite lakah kiseelna khat hong om hi.Ref 9:46 Luk 22:24 47 Jesuh in amaute’ lungsim ngaihsutna a phawk ciangin naupang khat la-in a gei-ah omsak a, 48 a nungzuite kiangah, “Keima hangin hih naupang a limbawl mi peuhmah in kei hong limbawl hi a, kei hong limbawl mi peuhmah in kei hong sawl pa zong a limbawl ahi hi. Note khempeuh lakah a neu penpa a lian penpa ahi hi,” a ci hi.Ref 9:48 Mat 10:40; Luk 10:16; Joh 13:20\nNo Hong Langpang lote Note’ Pawl Hi\n49 Tua ciangin Johan in, “Topa aw, nangma min tawh dawi a hawl khia mi khat ka mu uh a, amah pen eima pawl sungah a om hi lo ahih manin ka kham uh hi,” a hong ci hi. 50 Ahi zongin Jesuh in ama kiangah, “No hong langpang lote note’ pawl ahih manin kham kei un,” a ci hi.\nSamaria Khua Khat in Jesuh Nolh\n51 Jesuh vantungah a kilaktoh ding hun a nai kuan ciangin Jerusalem khua manawh dingin a ngaihsun hi. Ama mai-ah nungzui pawlkhat mapaisak a, 52 Jesuh adingin a kisam khempeuh a vaihawmsak dingin Samaria khua khatah a lut uh hi. 53 Ahi zongin Jesuh in Jerusalem khua manawh sawm ahih manin tua khuamite in Jesuh na tungsak nuam lo uh hi. 54 A nungzuite sung pan James le Johan in hih thu a theih uh ciangin Jesuh kiangah, “Topa aw, vantung panin meikuang ngenin amaute kaangtumsak le ung nong awi hiam?” a ci uh hi.Ref 9:54 2Kum 1:9-16 55 Ahi zongin Jesuh kihei-in amaute a taii hi. 56 Tua ciangin khua dang khatah a paisuak uh hi.\nJesuh’ Nungzui Ahi dingte\n57 Lampi-ah a pai laitakun mi khat in Jesuh kiangah, “Na paina khempeuh ah kong zui ding hi,” a ci hi. 58 Jesuh in, “Ngiate in lup nading kua nei uh a, vasate in zong giah nading bu nei uh hi. Ahi zongin Mihing Tapa in a luptheih nading mun koimahah nei lo hi,” a ci hi. 59 Tua ciangin Jesuh in midang khat kiangah, “Kei hong zui in,” a ci hi. Ahi zongin amah in, “Topa aw, kei hong ciahsak inla, ka pa hong vuisak masa in,” a ci hi. 60 Ahi zongin Jesuh in, “Misi bang ahi mite in misite na vui tahen. Nang na hihleh va pai inla Pasian’ Ukna thu va hilh in,” a ci hi. 61 Tua ciangin midang khat in, “Topa aw, nang ka hong zui ding hi. Ahi zongin ka inn-ate, mangpha hong khasak masa in,” a ci hi.Ref 9:61 1Kum 19:20 62 Jesuh in ama kiangah, “Bawng lokhawhna lenkawmin a nunglam a en mi pen Pasian’ Ukna tawh kituak lo hi,” ci-in a dawng hi.


url: =Pope Francis tangthu (In brief)… :: ZOMI DAILY\nPope Francis tangthu (In brief)…\nposted on 7 April 2013 at 8:18 pm Lomkholna: Article, Biography, ZomiQuavadis\nLawm leh gualte hong ciamnuihna peuh taksan in siam lo pipi mahin tulai taka ih Pope thak ahi Pope Francis tangthu a tomin ei pau tawh hong gelh khia pong ka hihi. Thu konghawnna dan deuh in cileng hih Pope thakpa min leh kei min kibang hi, ahih hangin ka tap pa uleh ka min uh hong phuahsakpa kibang lo se hi. Amah zong Jesuit te hi a, keizong tuma kum 8 laiin Shillong leh Kohima ah kum 2 sung Jesuit Novice khat ka hi ngei a, puantual kang silhin Laisiangtho tawh Pasian kiangah ana ki apden pa ka hihi. Tun ahileh puansilh hong kibang nawn lo bek hikei leh laisiangtho bel neilai ingh.\nKipan ta ni\nCardinal Jorge Mario Bergoglio cia mikim theih khat pen tukha ni 14 ni akipan Pope Francis cih tawh amin hong kilaih ta hi. Hih thupen thuthak bek hilo in mitampi tak a kilatsak thu khat a hihi. A khankhiatna ahi Jesuits RC phungzite bangin um ngam lo liang uh a, ama sanggamnu Maria Elena bang pen hih thu a zak ciangin sibup dektak liang hi cileng kikhial lo ding hi.\nBang hang himawk diam? Pope Francis tangthu gen lehang “Kiniam khiatna thu” a gengen kisuak hi cih zah ciang dongin ama kiniam khiatzia miten gen uh hi. Kum 2005 kum Pope kitel dingin zong amah pen teltuamte lakah kihel a, Pope hong suah lohna dingin ama sanggamnu Maria Elena in sunlezan in thungen den hi. Tuabek hi lo, amah pen mi cidam lua hi lo a, a lungtang zong khangno ahihlai pekin ki atkhia khin ahihi. Cidamna lampan en lehang Pope Francis pen Pope suak ding leh RC mi 2 billion kem dingin a iplah huai lua lo khat a hihi.\nAmah pen ahau lua lo innkuan sungpan hong suak hi. Apa pen Italian minam hi a, Italy panin Argentina gamah a taite a hi uh hi. A naupan laipek a kipan laipil mahmah khat in kiciamteh hi. Kum 21 a phak ciangin Jesuit phungzi suak a, kum 37 aphak ciangin Agentina gama Jesuits te lakah a zalian pen dinmunah kikoih to hi. A hunzuiin Pasianin lamsang to in, Vatican a tun ciangin zong ama zakimpihte lakah a kiniamkhiat zo mahmah khat ahihi. A lawmte inn nuam mahmah sungah om mah taleh amah pen mi nautang omna Apartment Rivadavia 415 sung bekah om hi. Pope hong suah takciangin a omna inah Mediapersons leh Journalists honkhat Video zaihna namkim tawh hong hawh uhciangin a nasempa bang pen a khuasikmul tho liang hileh kilawm hi. Hihpa in a pu Bergoglio pen Pope Francis ong suak ding cih lametna nei ngei het lo hih tuak hi. Pope Francis ngiatin hibangin na gen hi, ” Pope suak ding pen Cardinalten leilu leitaw zawng uh a, Apartment 415 sung na mangngilh kha uh hi. ” ciin nui hiuhiau hi.\nAmah Pope hong suahni zanin St. Peter biakinn tuala mipi teng khempeuh awng ziahziah uh a, tua laitak mahin Argentina te khuapi ahi Buenos Aires ah Metropolitan Cathedral biakinn kim dimin mi 3000 val inzong zanhak liangin na lawm ziahziah uh hi. Argentina ah a omlai peka kipan a kikholhpih leh a muan mahmah Bishop Eduardo Garcia in zan 10 hunin alopna Missa na bawl in, a thugenna ah ” Pasian in mi minthang Maradona hong piak khit ciangin Messi hong pia kik a, tun Pope Francis hong pia leuleu ahihman in Pasian hoihna ih phat hi” ciliang hi. Mipi khutbet ging pen ngaih lua kisa puak daldal liang hi.\nPope Francis hangin Argentina gam in kilamdanna tampi nei dingin ki lamen a, kum 18 apha pan tangvalno khat bangin a genna ah ” Argentina gama RC Pawlpi a nusia khin mi tampite hong kilehkikna dingun samkik ta hen..” ci hi. RC pawlpimi tampi takin pawldang Pastor thugen siamte thugen um in Pawlpi taisan uh hi. Tuabek hilo, Argrentina gam i haksatna leh vangik tampi tak zangsak in kilamdang sak ding hi cih lametna kinei ciat hi. Argrentina gam President Cristina Fernandez de Kirchner in neihkibang kitenna (Same sex marriage) kumpi in a thukimpih khitpen amanzong thukimpih dinga akutna Pope Francis in nial masa pen pah malam hi……\nPope Francis pen Pope dangte mah bangin khauhpai mahmah dinga leitung milian tampi takin langbawl ding uh hi. Bang hang hiam cileh Numei ordination piakna, neih kibang kitenna, naukhakna, nauphiatna etc cihte khauh takin hong langpan ding hi. (Tuazah cipak ni)\nPrevious: Facebook Page ah “Reply Option to Comments” ki ngahta\nNext: Kolbulh thuak Palaite leh Kol kibulh zolo ZAM #2\nZomi le Pilna ~ Dr. Do Suan Mung


url: =Naupang thu mangngilhmawh ~ Lian Tuang :: ZOMI DAILY\nposted on 15 October 2017 at 8:31 am Lomkholna: Article, Liantuang\nKa neulai in sakollamveng suang khuanuai lamah lo khat ka nei uh hi. Ka nu tawh sangkhak sim in ka unauteng un ka kuan zel uh hi. Lo ah ahun zui in vaimin, bepum, kawlkai cih bang ka ciing uh hi.\nKawlkai pen ka lim ciin mahmah uh hi. Nek ding bek hi loin a gui zong kel an dingin kazang uh hi. Kawlkaigui ippi tawh pua in pawlkhat kel pia in pawlkhat ka keu sak uh hi. Tua kawlkai guikeu pen khuakhal ciangin kel an in kizang leuleu in lem mahmah hi.\nLolai ah lampi\nKa kawlkai lei uh pen lolampi gei hi in, lampi in kimkot hi. Lokuan vaikuante in khat veivei lampi tawn loin ka lo lai pan ka kantan thei zel uh hi. Tua bangin a sawtsawt ciangin kawlkai lei laizangah lampi khat a pai tawh ong kibang hi.\nKa nu pen heh cihtakin heh hi. Mi lo laizang paipaite kua hi peuhmah hiam, kawlkai guiteng kisiktan in, a lei mahmah zong kheng keii liang hi lo maw ci in amah le amah paupau thei zel hi.\nThuak ta hen\nNi khat lokhuan in kawllaigui ka zialzial hi. Ka nu’n kawlkai toto hi. Ip dim ka ngah ciangin lo lai ah lam kipai pen ka nu’n zadah mahmah aih teh ci in a pai peuhpeuh a awk lianlian dingin Thang ka bawl kawikawi hi.\nKa Thang bawl pen hih dan hi. Lo lai a mi paipaina zawi ngilsa munah lei khuktantanin ka to suk hi. Tua leinuai ah aling akhauh mahmah lingvomkungte ka phah hi. Atungah a kitheilo dingin ciangtawh dal in lei tawh ka vuk kik hi.\nKa zawh ciangin kipak mahmah kawm in ka nu ka sam hi. Ka thang bawlte ka lak hi. Ama kiangah “lo lai ah mi apai nawnlohna dingin thang bawl ing. Apaisukte in sikkhaleh muktu in kipai lian ding hi. Apaitote in sik khaleh lingvom in sun gawp ding hi” cih ka gen hi.\nKa nu nuam ding ka sak leh ong heh mahmah zawsop hi.” ken lolai a mipai ding a deihlo bek hi ing. Mi liam mi bai na ding deih zenzen keng. Tuate lakhia kik oo. Mi pailoh nadingin lo nawl ah dai bawl pah lecin hi pah lel lo maw” ong cih san hiau hi. Ama cih bangin ka thang phelkik in dai ka bawl hi.\nNuapang thu mangngilhmawh\nTua pen ka tan 6 kum hi a, naupangvai takin ka nu lungsim lamdang ka sa mahmah hi. Ama hehna ding a piangsakte tuahsiak ding pen deih het loin heh ngap zawsop ahih manin tel hak ka sa mahmah hi. Ka lungsim tawngah ka nu lungsim hoih kasa mahmah hi.\nHih thu in tuni dong ka gamtatna khempeuh ah ka lungsim ong phawng laklak thei den thu khat ong suak hi.\nPhoto: Ever Zomi\nPrevious: Malaysia ah palik khatin innluh in van guksawm ahih manin kiman\nNext: Sihloh phamawh sih ngamna ~ Suangh Dal


url: =Malaysia gamsung ah IS migilo te apanpih mi 10 kiman :: ZOMI DAILY\nposted on 21 February 2018 at 4:27 pm UTC+9:30 Lomkholna: Malaysia, News, Sawltak, World\nMalaysia’s Counter-terrorism Police Unit te’n agamsung ah migilo 10 mankhia uh cih CNA pan kiza hi. Tua akiman migilo 10 te lakah Filipino mi 7 leh Malaysian gammi 3 kihel uhhi. Tua akiman tepen Malaysia, Sabah panin Philippines leitawlam ah IS migilo te apaitheih nadingin ahuh apanpih uh kici hi.\nAkiman mi 10 te lakah numeikhat kihel a, tukum January 24 panin February 06 kikal in akiman uhhi ci’n Police te’n Statement ah genkhia uhhi.\nMalaysia’s Inspector-General of Police Mohamad Fuzi Harun in agenna ah hih akiman tepen Malaysia, Sabah State sungah Abu Sayyaf Group akici migilo tetawh Terror Cell akipatsawm hiding cihi.\nHihphual panin IS galkap te kikhol in, galsiamna Military Training zong sinsaksawm uh a, tuakhit ciangin Southern Philippines gamsung ah akhahkhiatsawm kici hi. Tuaban ah mailam ah Malaysia, Sabah sungahzong hihphualpi mahpan in ngongtatna Attack bawlsawm uh cihi.\nSingapore Authorities te’nzong abeisa January 18 ni in Syria gamsung aom IS tetawh akipawlsawm, Syria gamsung azuatsawm IS galkap khat mankhia uh cihi. Tuapa pen Malaysia, Penang ah Lorry Driver nasep asemkhat hi a, kum 34 aphakhin khat cihi. Athu akanbeh dingin tuapa pen Johor Bahru aom Special Branch te kiangah February 02 ni in ki ap cihi.\nMore: Malaysia gamsung biakinn leh pawibawlna te ah Bomb asukkhapsawm IS migilo 3 kiman\nChannel NewsAsia te genna ah tuapa minpen Muhammad Nur Hanief Abdul Jalil ci uh a, amahpen Changi Airfreight Centre ah midangte luttheih lohna Restricted Area te lutkhuan aneikhat hi in, Changi Airport sungah nasep asemkhat ci uhhi. Sawltak #zomidaily\nPrevious: Si akicih vaitawh kisai in Rambo in kasi naikei hi ci’n gencianna nei\nNext: Yangon khuasung akizang Gyo Phyu tuilak ah ektui kihel


url: =US News Update tuamtuam leh Breaking News :: ZOMI DAILY\nposted on 28 January 2021 at 7:43 pm Lomkholna: News, Thomasmung, USA, World\n1. Pu Biden in January kha sung executive orders atam pen suikaai:\nPu Biden in Kumpi asuah khit zawh aa kipan tu ni ciang executive orders 33 thu ta aa, US President lak ah inauguration zawh pan January kha sung executive order atam pen athu in kiciam teh ta hi. Atam zaw pen Pu Trump ii nasep sa teng khak tan leh lumlet na hi aa, D lam leh left-wing te ii agenda tam zaw in mipi te aading tam khawl lo ci in Republicans lam te mawh sak uh uh. Abeisa hun te ah Kumpi suah zawh January kha sung US President te ii executive orders letmat thu na te en kak kik leng:\n– Pu Biden, January 2021 – 33 executive orders\n– Pu Trump, January 2017 – 4 executive orders\n– Pu Obama, January 2009 – 8 executive orders\n– Pu W. Bush, January 2001 – 2 executive orders\n– Pu Clinton, January 1993 – 2 executive orders\n– Pu H.W Bush, January 1989 – 1 executive order\n– Pu Reagan, January 1981 – 1 executive order\nAnu nung pen Pu Biden executive action thu na ah abuai huai mahmah transgender akici Nu/Pa van laih te kimawlna sport te ah nop tak kihel thei ding leh US galkap ah tua transgender te kihel theih dingcih te kihel ahi hi.\n2. Pu Biden in Covid-19 maituam thu khun zui lo:\nPu Biden in Federal building leh zum khempeuh ah maituam (mask) thuah tei tei ding cih executive action/order letmat thu aa, letmat athu zawh lian ciang ama zong maituam thuah lo in Lincoln memorial sungah a innkuanpih 8 te tawh vaak kawi kawi in maan zaih koi koi aa, media ten kawk pan in mawhsak pah uh hi. White House Press secretary Pi jen Psaki in belh ama ni thupi ni ahih manin lungdam lua in phawk nawnlo hin teh ci hi.\n3. Pu Biden ii mipi deihna “approval” kiam:\nPu Biden Kumpi hong suah zawh mipi ii deihna (approval) pen 48% ah kiam suk hi. Adeih (approve) pen 48% hi aa, adeih lo (disapprove) pen 45% hi ci in Rasmussen Presidential daily tracing poll in taangko khia hi. Pu Trump hong kah lian in approval rating pen 56% hi aa, Pu Biden pen Pu Trump sang kiam zaw hi ci uh hi. Pu Obama hong kah lian in mipi deihna approval rate pen 67% (approve), 32% (disapprove) pha hi ci uh hi.\n4. Florida highway pi khat Pu Trump min kipia ding:\nPu Trump zong White House pan a inn lum Mar-a-Lago, Florida hong ciah kik ciang mipi tampi in dawn ziah ziah uh aa, tu in Florida lawmakers te in U.S high-way 27 pen “Donald J. Trump Highway” cih min pia in laih sawm uh hi. Hih min laih theih nading thu asung ahi Florida Rep. Anthony Sabatini in American te taangthu aa athupi pen pen Kumpi Pu Trump I pahtawi nopna hi ci in ama Twitter pan genkhia hi.\n5. House ah Pu Trump impeachment a vote te mipi in nialna leh mawhsakna bawl:\nAbeisa House ah Pu Trump impeachment bawlna ah Democrats te lam panpih in vote akhia Republicans 10 te amau constituency pan mipi te in vote khia kik in nialna leh mawhsakna bawl uh hi. Rep. Fred. Upton (R-Mich) pen ama ii constituency ahi Michigan county republicans te in vote khia in nialna nei uh aa, mai Congress election kik ciang tel nawnloh ding pulaak khia uh hi. Adang 9 te zong mipi ten nial uh aa, mai election ciang atamzaw kitelna ah lut nawnlo ding uh hi ci uh hi.\n6. Pu Biden apanpih ten langpang kik leu leu uh:\nKitelpi ma in Pu Biden apanpih mahmah Naspena Union kipawlna pi te ahi the Laborers’ International Union of North America (LIUNA), the United Association of Union Plumbers and Pipeline, leh the North American Building Trades Unions te in Keystone Pipeline a din khawlsak na hangin panpih nawnlo uh aa, ka panpih khak uh zong ka kisik mahmah uh hi ci uh hi. Tua Union te pan amakai te in Pu Biden ii executive action tawh adin khawl Keystone pipeline hangin mi tampi in nasep nei nawnlo uh ahih manin ka langpang uh hi ci hi. Nidang Pu Biden leh Democrats te apanpih mahmah leh left-wing aa akician te Antifa kipawlna te in Pu Biden hong kah ni pan kipan Pu Biden deih lo kik leu leu uh aa, Portland, Seattle te ah lungphona nei in inn te van tampi susia uh hi. Portand aa Democrats te ii headquarter building pi zong susia gawp uh hi. Adeih nawnloh kik na ahang pen thu tampi kigen uh aa, tualak ah Pu Biden ii immigration tawh kisai executive orders athu na vai te leh sum vai te ah lungkim lo hi ci uh hi.\n7. Pu Biden vaihawm Stimulus bill thak Senators atam zaw in thukimpih lo:\nPu Biden in Kumpi asuah zawh aa kipan avaihawm 1.9 trillion apha Covid-19 stimulus bill thak pen Republicans bek thamlo in Democrats senators tampi in thukimpih lo ahih manin lamet om lo hi ci in Senate Minority leader Mitch McConnell in genkhia hi. Tua lak ah mipi te huhna sum $ 2000 piak kik ding cih zong kihel aa, ahi zongin Covid-19 tawh akisai lo huhna tampi kihel ahih manin Senators atam zaw in kisam salo in thu kim lo hi ci uh hi.\n8. Pu Trump in 2024 ciang Kumpi kidemna ah kihel kik thei ding:\nPu Trump in 2024 ciang Kumpi kidemna ah kihel kik thei dingaa, amah pen Republican Party ii makaipi khat hi lai hi ci in Pu Trump ii adviser lui Pu Ric Grenell in genkhia hi. Pu Trump pen Republicans te lak ah minthang mahmah lai a, party thak khawng kipat ding geelna om lo in, mai 2020 ciang Congress ah Republicans ten mun tampi ngah kik ding kihanciam zaw ding hi ci in Pu Grenell in behlap hi.\n9. Pu Biden administration ah kihel ding secretary (vuangyi) te kipsakna nei:\nPu Biden ii cabinet sungah akihel ding Department Secretary (Vuangyi) te Senate in kipsakna nei to to thei aa, mun thupi mahmah khat ahi Secretary of State ding in Pu Antony Bilinken zong tuni kipsakna nei in, US gamah thu (power) anei pen No. 4 na in hong ding to ding ahi hi. Akizom in US Army sungah kum 41 asem khin General Lloyd Austin pen Secretary of Defense ding in kipsakna kinei aa, mivom lak pan Secretary of Defense asem masa pen ahi hi.\n10. Senate ah Pu Trump impeachment bawlna vai update:\n– House democrats te in Pu Trump thu bawlna – impeachment bawlna pen senate ah puak to khin aa hong tung ding February ni 8 ni ciang thu bawlna kipan ding hi ci uh hi. Sen. Rand Paul in belh Kumpi lui te tung akibawl ding Senate impeachment trial pen thukhunpi tawh kitual lo (unconstitutional) hi ci in vote kila masa ding hi ci hi. Thukhunpi sungah President asem lui khat thu kibawl thei lo aa, na asem nawnlo Kumpi khat zong impeachment kibawl thei lo hi ci hi.\n– Pu Biden in Senate ah Pu Trump impeachment pen kibawl tei tei dingaa, ahi zongin Democrats ten vote akicing kingah zo lo ding ahih manin kizo zolo dingaa, mawhna kibawl zo lo ding hi ci in genkhia hi. Tua vai tawh kisai amau Democrats sung kilungkim lo uh hi.\n– US Thukhunpi sungah Kumpi te Senate ah impeachment abawl uh ciang U.S Supreme court Chief Justice Pu John Roberts in hun alet kul aa, ahi zongin thu khun tawh kituak lo ahih manin ken ka sem zo kei ding ci in John Roberts in acih ciang Democrats ten gel tei tei uh aa, amakai dingin Vermont Democratic Sen. Patrick Leahy seh ve ve uh hi. Sen. Ted Cruz in Supreme court Chief Justice in makai kei leh bangcih impeachment bawl thei ding I hi hiam ci in dotna nei pah aa, thu khun tawh kituak lo pah hi ci hi.\n11. Pu Trump in zum khan thak honna nei:\nPu Trump in Florida state Palm Beach county sungah zum khan thak “Office of the Former President” honna nei aa, apua lam leh mipi tawh kizopna tuamtuam, thu suah sakna tuamtuam neih na in kizang ding hi ci hi. U.S Kumpi sem lui khempeuh in amau zum khan tek hong ciat uh aa, mipi tawh kizopna in nei uh hi.\nMore: Donald Trump… thugen\n12. Pu Trump ii press secretary lui Pi Sarah in Arkansas governor kidem ding:\nPu Trump administration ah Press Secretary asem lui Pi Sarah Huckabee Sanders in Arkansas governor kidemna ah ka kihel ding hi ci in taangko khia hi. Pi Sarah pen Pu Trump ii muan mahmah khat hi aa, Pu Trump in zong tha apiakna, a support na genkhia hi. Pi Sarah pen Arkansas Governor lui Pi Mike Huckabee ii Tanu zong ahi hi. Zanni in zong Arizona State Republican te khawmpi kinei aa, tualai ah Arizona GOP Chairwoman asem lai Pi Kelli Ward zong kitel kik na ah kihel in, Pu Trump in lungkimpihna thu video pan genkhia ahih manin kitel kik pah hi. Pi Kelli in Pu Trump pen Republican party ii makaipi hi lai hi ci in genkhia hi. News update zom to to zel ni.. Refs: Fox news, Epoch Times, America’s voice News, CNN Thomas On Sian Mung (Thomas Mung Guite) Washington D.C January 26, 2021. MOMNO Media & Museum\nPrevious: Republican Senators 45 ten Pu Trump Impeachment trial bawl loh ding vote khia uh:\nNext: USA, Maryland pan Pu Vum Za Kaai (Khuasak, Kuntong beh) in hongnusia\n80/20 Pareto principle leh 99/1 Christian principle


url: =Dimno’ Nu laikhak – 7 :: ZOMI DAILY\nDimno’ Nu laikhak – 7\nposted on 11 May 2015 at 10:27 am Lomkholna: Article, Paukhankap, TuunlehZua\nDam in lai tawm khat hong khak kik ing. Thangpi te unau zong dam tek in teh maw! Phalbi khuadam hun hong hi ta-in, i naupang te a puanlum ding khawng limtak in gel sak le cin ut ing! Milak khawng ah apai uh ciangin khuadam sa-in, a ling kalkal ding khawng ka ngaihsut ciang ka lungnuam kei!\nDim aw, kong vai khak nop khat om! Tunung in Thangpi in, phone sung panin hong hopih lai-in, kawlpau in, အေဖ… ေနေကာင္း လား။ အေဖ… ဘယ္ေတာ့ ၿပန္မွာလဲ။ ( Pa…na dam hia….bangciang hong ciah ding nai a ) ci-in hong hopih dihdih pen lamdang bang sa vat ing. I inn sung khawng peuh ah kawlpau bekbek in a kipau pihpih heuh na hi uh tam ci-in, ngaihsut huai lo thu tampitak ngaihsun kha ing!\nDim aw, i tano te’n kawlpau peuh a theih loh khak ding na lua man in, i innsung khawng ah kawlpau azangh na hih khak leh khial kha dingin hong um ing. Kawlpau pen a sang kah na, a lawm a gual tawh a ki thuah na-ah ei pau pihpih, ei hilh hilh kul se lo-in hong theih mahmah lel ding ahi maw! Innsung ah khat leh khat na ki ho na-in, namdang pau’ na zangh peuhmah kei un maw! Ei’pau-tedim pau mah tawh na kipau pih ciatciat un!\nKei bangin ei Zomi innkuan khat hi-in kawl ( namdang ) pau peuh tawh innkuan sung ah a ki hopih bualbual se te, a hingtang in amang, mi mangthang taktak hi ci-in, zomi a it lo-in ka ngah sun a, ui in zong amu lo hi ingh! Uang zong uang thei kha mai mah ning! Ahi zongin ka cih takpi hi! Innsung baangkua ah eipau zangh in, namdang te ciangin amau pau ( namdang pau ) mah a zangh te pen pakta ing! Tua bang hilo in eimi hi-in eipau thei lo lailai te bel gen in zong gen vet kei ni, tua bang mite ka muh mahmah ding zong ka mit paammaih sa ing!\nKhat vei khanglam pan in hong ciah khat tawh ka ki paupih kha-a, “ke nu pen titeng te, ke pa pen tawzang te aa ve…kaw unau pen khalam pan khan khia in, zawpau pen siam lo ke ve” hong ci-in, “ tua bangdan aa Zopau thei lo-in zawpau bek in pau theih na hih vua leh, na innkuan un Zawpau limtak in sin in, Zawngmi kici un la, na suan na khak teng uh Zawngsuan ci vet in, na behmin ding uh pen Zawngbeh ki ci vet le uh cin,” ka cih leh nuam tuak khol kei! Tua a kipan lampi ah ki tuak le ung zong hong hopih nawn lo-in hong gul-et guauguau!\nBiakinn napai uh ciangin Kawl labu, Kawl Lai Siangtho ( namdang laibu ) peuh mah na tawi kha kei un! Tedim labu, Tedim Lai Siangtho bek tawi un! Kawllai, kawlla peuh a theih loh khak ding lau in, Kawlla, Kawl Lai Siangtho khawng tawh na pantah het kei in maw, i ta te! A picin ciangin ei sangin Kawlla, Mangla, Kawlpau, Mang pau te hong siam zaw ngelngel ding ai maw! Ei tawh i ki thuah lai in, ei lai, ei pau limtak a zat aa, a sin theih nadingin nang mahmah in na pantah in maw! Zolai bel sim hak, tel hak, kicing kei, thupi kei peuh naci kha kei o! Zola zong thu thuk kei lua, a khiatna ol lua, baitlua in kawlla khawng, mangla khawng sak huai zaw peuh ci kha thah na teh! Ei lai, ei pau, ei la thupi sa lo-in, zangh kei le hang kua in thupi sa in hong zatsak mawk ding!\nI tate ei’ lai, ei’pau hilh kei le hang agol uh ciangin a lawm agual mai-ah Zopau, Zolai thei kei leh amai uh zum in, ka nu leh ka pa in ka neulai\nun bangmah hong hilh lopi, kawlpau bekbek, kawllai bekbek in hong paupih, hong pantah ci di ahi uh maw!\nThangpi in lai hong khak kik ciangin Kawllai laigual, Manglai laigual khawng peuhmah gual khat zong hong hel nawn kei le ut ing. Manglai, kawllai, namdang lai a theih khak ding, a siam khak ding a deih lo ka hi kei a, ei lai eipau a thupik sak loh khak ding , a theih loh khak ding ka lauh man hi zaw!\nTuipi Gal Khatpan\nPrevious: Zomite Tualsung nuntakna ngeina ~ Sing Khaw Khai\nNext: STM Degree ngah lungdam pihna\nPhilippines gamsung ah akizom in Bomb nihvei puakkham, mi 7 liam


url: =USA, Tulsa pan Pa Kham En Do (Tungtuang, Zil om) in hongnusia :: ZOMI DAILY\nposted on 2 September 2021 at 3:25 pm Lomkholna: Dahpihna, News, ZIUSA, Zomi\nMangpha Pa Kham En Do (Kum 76) Zil Om Beh – Tungtuang khuami Tulsa, Oklahoma aa ateng Pa Kham En Do in abeisa August 30, 2021 in Lungtang damlohna tawh hongnusia chih thu izak man in ZIUSA kipawlna mintawh dahpihna i pulak hi.\nPa Do pen Zomi te kipawlkhopna Zomi Innkuan Oklahoma ah member khat leh ZIUSA Genvai member pom ni 10/31/2019 pan active member khat ahih manin thumeilet bylaw zuiin (100%) Death Benefit $15000 kipiakhia dinga paakkual $150 man khat tawh zong mangpha khakna kinei ding hi.\nPa Do luanghawm tawh anunungpen hunzatkhop ding hong tungding Friday September 3, 2021 in Far East Mission Church (FEMC) pawlpi makaihna tawh, 11am in Funeral Service bawl khit ciang, Rev.Dr. Cin Khaw Kham in vuina nei ding hi.\nMore: ZIUSA Genvailut teng leh Local Genvai tanute\nPa Do hong nusiatna hang adahakap alungleng khuangai tanau meltheih khem peuh hehnemsiampa Kha Siangtho in alamdangin hong hehnem ciatta hen! Dahpihna Lianpitawh, Mun Mang (Zomi Innkuan USA, Inc.)\nPrevious: Rakhine State ah WFP (World Food Programme) in huhna piakik\nNext: A tuamdang Zomi Aksipi Pu Sitni Chin Sian Thang


url: =Mihing leh tui :: ZOMI DAILY\nMihing leh tui\nposted on 1 November 2018 at 7:17 pm Lomkholna: News, Siamsin\nMihing leh tui thu genleuleu ding hi hang. Mihing (normal) khat sungah tui 75% bang om hi. Ih sisan sungah tui 83% bang om hi. Ih khuak sungah tui 73% om hi. Ih tuap sungah tui 83% om hi. Ih kalte sungah tui 79% leh ih vunte tungah 64% bang tui a om ahihi. Ih nu sungah i omlai tak in tui 95% bang tawh a kibawl i hihi.\nIh kum a tawm laitak in ih pumsungah tui tam aa i kum a tam ciangin tui tawm semsem hi. I kum a tamkhit ciangin ih sungah tui 55% bangbek om lai hi. (Hihpen mipil te muhna ahihi.)\nTuabangin ei mihingte pen tui tawh a kibawl i hihi. Ih sungah tui a kidim in om hi. Ih sungaa tui te zongh a pualam aa tui te mahbangin ki khem theilo hi. A kici banglianlian in gamta aa lehtat theilo hi. Cidamna thu na pulak ciangin tua tui te in cidamna dingmah nasem pah hi.\nNa pulak banglian mahin nasem hi. Na guhna na taangsung, na sisan, na samal te sungah na pulak bangin tui te in khiallo in na sem hi. Tui in a zakthu a taktunsak dingin a tawntungin nasem hi.\nNa ngaihsutna khuakbu sungaa tuite in zongh nakpi takin na sem pah hi. Damdam in na ngaihsutna sungah na theihnop thute hong puak hi.\nBanghanghiamcihleh tui in nialtheilo, nialngeilo aa a kici bang lianlian in kipsak pahpah ahihman ahihi. Mihingpen tui i hi aa i deihbangin design kibawl leng i kisik kei ding hi.\nIh nuntakna sungah ciimtak lo takin kammal hoih pulak ding a kisam penpen ahihi. Hauhna, pilna, damna, suahtakna, matutna, nalianpi sepna te pulaklak in. A hun acin ciangin hong piang ding hi. Book Ref: Baihlamtak a Nalianpi Sepna/ Siamsin Library\nPrevious: Mawtaw atungdawn ah alu dawkkhiasak in atuangpa Signboard tawh kinawk in si\nNext: Nupinu leh a tano\nEi le Ei sung mah pan na hoih tampi pankhia ni\nTulaai Leitung Thuthang tuamtuam updates December 12, 2015\nThai ah Bomb akizom in nihvei puakkham, mi 1 si, 8 liam


url: =Zokam Lesson 1: PATMOS PAN LUNGDAMNA THU - Zomi Adventist Innkuan\nPATMOS PAN LUNGDAMNA THU\nDec 29- Jan 4\nSabbath Nitaklam Dec. 29\nTukaalsung sim ding: Mang 1:1-8; Johan 14:1-3; Thu-hilhkikna 29:29; Johan 14:29; Rom 1:7; Phil 3 : 20; Daniel 7:13,14.\nKAMNGAH: “Hih laibu a sim mite mi hampha hi a, hih thu kigente ngai in, hih laibu sung a kigelh thute a zuite zong mihampha mah a hi uh hi. Banghanghiam cihleh, hihthu kigente a tunding hun naita hi a ci hi.” Mangmuhna 1:3.\nMangmuhna genkholhna thute pen, Aegean tuipi sung a, suangbek tawh a kidim Patmos a kici tuikulh neu tung a, John a thongkiat lai in, Pasian in mangsungah a piak a hihi. Mangmuhna 1:3,9 in zong, hih laibu sim, za a zui mi te thupha sang hi ci hi. Luke 4:47,48 tawh enkak in. Hih laisiangtho munin biakinn sungah thungai ding a kikhawmte a cihnopna hi. Sim leh zaakbek hilo-in, thu a mang mite hi lai hi (Mangmuhna 22:7).\nMangmuhna sung a genkholhna te pen, Pasian in a mite a kepdan lakna vive hi. Zeisu hong gupkhiatna thute tangko dingin, i lei nuntakna ginatloh dan hong lak hi.\nLaisiangtho genkholhna te pen, khumial sungah a taang meivak tawh kibang hi (Peter Nihna1:19). Tuni i nuntakna hong makaih a, mailam, lametna hong guan hi.\nZeisu hong kumsukkik in, Pasian tawntung gam hong phuh nidong hih genkholhna te’n hong makaih ding hi.\nA Laibu Min\nMangmuhna 1:1,2. A laibu min i gualtungtuan na bang hiam? Tua minin a sung a ompa thu hong bangci hilh hiam?\nMangmuhna 1:1 ah, Zeisu Khazih Thu Pulaakna ci hi. Thu Pulakna cih kammal in, Greek laimal apocalypse hi a, kisiinlo, kituamlo cihna hi. Zeisu in ama’ thu siin nawnlo, tuam nawnlo, cihna hi. Pasian kiangpan Zeisu tungtawn (Mang 22:16) hong kipia hi a, Zeisu thu bekmah kibulphuh a hihna a laibu in teci pang hi. Amah mahmah a mite hong kepna hong pulaak hi.\nMangmuhna laibu thu laigilpi in Zeisu hi a, Amah tawh kipan (Mang 1: 5 – 8) a, Amah kihel (Mang 22:12- 16) den hi. “Daniel leh Mangmuhna in thuman pulaaksak ni. Thu khempeuh a kipulaakna ah, David suan, a taang Zingsol Aksi “ ci hi. E G White, Testimonies to Ministers and Gospel Workers, p 118.\nApocalypes cih pulaakna ah Zeisu in Lungdamna gospel ah Zeisu mah hi. Lungdamna laibu te sungah a omsa Ama’ thu tengmah Mangmuhna sung ah pulaakkik hi. Mangmuhna laibu in bel, Zeisu nasepnate muhdan tuamtuam tawh lak hi. A diakdiakin, lungdamna laibu tawpna leh Zeisu thawhkikna leh vankahtohna pan Mangmuhna kipan to hi.\nHebrews laikhak tawh tonkhawmin Zeisu’ vantung nasepzia te thupisak phadiak hi. Vantung a tuntoh ciangin, vanbiakbuuk ah Siampi nasep kisemsak hi. Mangmuhna leh Hebrews lai lo peuhmah tawh, Khazih’ vanbiakbuk nasepna te ki telcian zolo hi. Tua banah, Hebrews lai lobuang, Mangmuhna lai bekin, eite a ding Zeisu hong nasepsak nate hong lak hi.\nJohn 14:1-3 simin. Zeisu in vantungah eite a dingin tu mahmah in na hong sepsak a hihna hih laisiangtho kamciamliapi in hong bangci lak hiam? Hih kamciamna pan in bang lametna i nei thei hiam?\nLaibu I Deihna\nMangmuhna 1:1 in, tua hunpan kipan, mailam thupiang dingteng cipah hi. Tua laibu a simpha mi te’n, a genkholh thute a tamzaw tangtung takpi cihzong tel ding hi. Laisiangtho genkholhna te i et ciangin, bangthu bangla piang ta leh, Pasian in uk hi cih thu hi. Mangmuhna in bel, a lauhuai thupiangte lakmah ah Zeisu in hong kem, cih hong tellak hi.\nMangmuhna lai in deihna namnih nei hi: tuni bangci nuntak ding cih hong hilh khit teh mailam a ding kiginkholh theih ding zong, hong hilhlai hi.\nThuhilhkikna 29:29 simin. Hong kilaklo thu pawlkhat te i tel theih na’ngin, hih laisiangtho munin hong bangci huh hiam? Hih laisiangtho munbang hi leh, hong kilak thu te banghang in hong lak hiam? Mang 22:7 simbeh in.\nMangmuhna sung a hun nunung genkholhna te pen, eima lawpna tawh ut thu peuh a, kaihgawp ding hi lo hi. A piang ding thute i theih ding thupi a hihna hong lak hi. A piang ding thute i theih ciangin, Pasian tungah i kingap ding leh a thu i man ding dan hong hilh hi.\nKum zalom tampi sungin, upmawhthu peuh tawh hun nunung thu ding gen mawkmawk uh hi. Hun nunung a piangding thute gen in sumbawlna in anei zong omphial mah ta leh, a tangtunloh ciangin, mi tampi lungkiatna piangsak hi. Pasian hong piaksa tua thupha te, mi tampite in zangkhial thei uh hi.\nJohan 14 :19 simin. Hih laisiangtho mun panin, genkholhna deihna thukhun bang i mu hiam?\nMangmuhna 13 : 1, Daniel 7 : 1 – 3, Ezekiel 1:1 – 14, simin. Hih mangmuhna khempeuh a kibat kiman bang hiam?\nMangmuhna 1 : 1 in zong, “Amahin, a vantungmite sawlin, a nasempa John kiangah hih thute kilangsak hi” ci hi. Tua laibu sungah a thupi mahmah kammal khat i mu hi. Kilangsak cih ciangin Greek kammal semaino, Lim tawh lak cihna hi. Daniel in, Kumpi Nebuchadnezzar mangmat, mailam thupiang ding a genkholhna ah, kham, ngun, tau leh siikte tawh kibawl milim ii khiatna a genlai in, hih laimal na zang hi (Daniel 2:45). Tua mah bang in, John kiangah mailam thupiang ding te, limtawh a lak ciangin hih kammal zang leuleu hi. John in zong, thuman takin, Khasiangtho makaihna tawh, tua limte hoihtakin ciamteh hi (Mang 1:1).\nMangmuhna sung a kammal te pen, a kammal bang linlian a khiat ding hilo hi. Laisiangtho i sim ciangin, lim tawh alak kei nakleh, akammal bang in kikhia a hihi. Himah ta leh, Mangmuhna laibu pen, laimal om bang a cih kei nak leh, limlakna tawh khiat ding a hihi. Thu piang dingte phadiak pen limlahna tawh khiat ding hi phadiak hi.\nHih Mangmuhna bu sung a lim leh genkholhna te pen, mikhatpeuh ngaihsutna bang in khiat ding hilo hi. Mangmuhna sung a kilak limte pen, laisiangtho luibu sung pan in kila tampi om a hih manin, a budangte sung a limte tawh saikaak dending kul hi. A beisa hun a, gupkhiatna nasepdan te mahbangin mailam hongpailai ding hunah gupkhiatna nasep te kibang ding cih Pasian in i theih ding deih hi. A beisa hun a, a hih bangin mailam ah zong hih lai ding hi. Mangmuhna sung aa limte teltheihna dingin, Laisiangtho lui etphat kul hi.\nMangmuhna zong, Paul laikhak te mahbangin, muakna kammal tawh pan hi. Tua laibu pen, Asia gamneu te tungah laikhak, a kikhak a hihi (Mang 1 : 11). A hihhangin, amau a ding bek in kigelh hilo a, khang tawntung Tapidaw te a ding a hihi.\nMang 1 : 4,5 leh Rome 1 : 7 simin. A nih un bang muakna kammal neikhawm tuak uh hiam, kua’n muakna pia hiam?\nA nih tuak un “Hehpihna leh kilemna hong tung tahen” cih muakna piatuak uh hi.Greekte kimuakna Charis (hehpihna) leh, Hebrew kimuakna Shalom (kilemna) cih kammal te zang hi. Tua hehpihna leh kilemna a pia pen Thumgawm Lutang Pasian ci hi.\nPa Pasian in, a omkhin, tu’n zong a om, leh a omlai ding pa ci hi (Mang 1:8; 4:8).A minpi pen Yahweh, “Keimah” (Paikhiatna 3:14) a hihi.\nKhasiangtho pen, “Kha Sagih” (Mang 4:5; leh Mang 5:6) enkak in. Sagih cih zong picing nambat hi. “Kha Sagih” a cihteh Khasiangtho in pawlpi sagih te hunsung khem-peuh nasem cihna hi. Hih Kha lim in, Pasian mite lakah na sem, tawntung Khasiangtho a cihnopna hi pah hi.\nZeisu zongpen, min thum kivawh hi : A citak teci, sihnalakpan gah masa, Kumpi te Kumpipa (Mang 1:5) kici hi. A sihna, a thawhkikna leh vantungah a maanna te a cihnopna hi. Ei hong it a, a sisan tawh hong tan, Pa Pasian mai ah kumpi leh siampi hong suaksak hi (Mang 1:5,6).\nEphet 2:6 leh Philippi 3: te’n, gupngah te pen, vantung ah hong hawhto sak hi. Mawhna kidim leimi i hih laimah in, kumpi leh siampi te hong suaksak cihpen hi t hei ding hiam?\nMangmuhna Thu Laigil\nMangmuhna laibu thupatna tawpna lamah, laibu buppi thu laigilpi : Vangletna minthanna tawh Zeisu hong paikik ding thu om hi. A thukhupna lamah zong thumvei stset om hi (Mang 22:7,12, 20).\nMang. 1:7,8 simin. A kammal pawlkhat te, Daniel (7:13,14); Zechariah (12:10); Matthew (24 : 30) cihte pan a zatpih zong om hi. Hihte in, Zeisu hong paikik ding bangci bangin kipsak hiam?\nMangmuhna lai sungah, Zeisu hong kumsuk ciangin leitung tangthu tawpding hi. Kumkik ni ciangin, leitung tangthu tawpin, Pasian tawntung gamnuam kipanta ding a, siatna, launa, natna, sihna cihte khempeuh pan i suakta ding hi.\nMang 1:7 in zong, Zeisu a pumpi teekmah tawh hong paikik teek ding cizaw hi. A pang a dawt mite tektek in zong mu ding ci hi. Amah a that mite mitmuh mahin, Amah a ngak mite tungah gupna pi ding a, A hehpihna a nial mite tungah thukhen ding hi.\nKhazih hong pai ding a kiciatdan John in, “Hong piang takpi ding hi, Amen” na ci hi (Mang 1:7). Hong piang takpi ding” cih kammal pen, Greek lai in ‘nai’ hi a, ‘Amen’ bel Hebrew te thu kipsakna hi.\nA beisa kum 1800 lai peklai in, hong paikik ding thu hong kamciam zo hi. Tua pan kipan, kum zalom tampi sungteng, thu um mite’n tua kammal te tawh lungmuang uh hi. Tua kamciamte tungkim nailo hi. Misi te a photna aw ging nailo hi. I upna tha kiamsak keini. A sawtlo in Kumpipa i mu ding a, mittang khempeuh pan khituite hong kinulsak ding hi. A ma mai ah thuman in, lungdamin om ni. EGWhite, The Advent Review and Sabbath Herald, Nov. 13, 1013.\nKamciam khat pen, a piapa thupitna tawh kizui in, kipin tangtung hi. Kumkikna vai, Pasian in, hong bangci kamciam hiam? A beisa hhunsungah, a kamciamte bangci tangtun a, Khazih kumkikna kamciam zong, bangzah kip ding ci hiam?\nNgaihsut Beh Ding : Testimonies to Ministers and Gospel Workers laibu sungah “Daniel leh Mangmuhna Laibu Sinna” laimai 112 -119 dong simin.\nTapidaw te hunsung khempeuh ah, Mangnuhna in, hong makaih toto hi. Topa’n a thuthuk te, i theihkim na dingin, hong lakkhiatna a hihi. John hunlai a mite pan kipan, tulai mite khempeuh aa ding a hihi. Pawlkhat tungkhin, pawlkhat tungsaan, pawlkhat hong tunbeh lai ding hi.\n“Tua limte’ khiatna gentel thei ke’ng, phattuamna bangmah omkei, ci in kuamah’n ngaihsun kei tahen. Lungsim takpi tawh na zon leh, Topa’n, vantung nate hong lak ding hi. Lungsim takpi tawh na zon leh, ‘tua thute za a, a zui mite’ sanding thuphate nasang ding hi” E G White. The Acts of Apostles, 583-585.\nMangmuhna in Zeisu hong lak a hih leh, banghang in leitung beihun ding a lum a let in ki um hiam? Tapidaw te’n, mangmuhna bang ci muh uh hiam? Banghangin mangmuhna in kihta cih kammal zang den hiam?\nA beisa kum 20 pan kipan , leitung hun nunung thu, mi pawlkhat genkholh, a tangtung lote ngaihsun kik in. Tua a tangtung lote hangin, bang thuteng a lum a let in piangzaw hiam? Tua a tangtung lote, a thei a mu Tapidaw te, bang ci daan suaksak haim?\nPrev post 1st Quarter Zokam SS Lessons\nNext post Lesson 2: Meivak Khuamte Lakah


url: =TEDIM KAM KI ZA NA LAI. The Chin Hills News. JULAI KHA 1920 - Laibu Saal\nHome > Thuluui/Articles > TEDIM KAM KI ZA NA LAI. The Chin Hills News. JULAI KHA 1920\nTEDIM KAM KI ZA NA LAI. The Chin Hills News. JULAI KHA 1920\nJULAI KHA 1920\nBu 1 Shil Shim Na 10\nEpi kha a Shia Aung Due le Shia Cia ina Khalkha uk shunga Thang Thang lam a kual jin u hi. Pashian thu de thak khua ni pha hi. Khua khat a hau sa pa le a ji in zan lai tak shia te kiang a pai u a: Ko kham tung nge na a pha ka sa ke. Pashian thu ka de hi. A hi hang in Pashian lam ka pai jo hiam ka pai jo kei hiam tu in ka the nai ke u hi, a ci u hi. Khua dang khat hau sa pa in: Pashian thu pha sa hang in Tapidaw shuak ding hiam a shuak ke ding hiam ki the nai ke.\nHai Cin Tapidaw kim khat a tawp kik hi. Tu in Tapidaw tawm bek a awm u hi. A tawp kik te in Tapidaw a shuak kik na ding in Pashian kiang a thu na ngen un.\nTu kum Khalkha sang nau pang sawm guk val ha u hi. Tu nung ciang in a tam sem sem ding ki um hi. Phalam khua a ki pan in sang nau pang sawm lip ha u hi.\nTu kum a Lum Bang uk shung an hau lo ding hi. Lum Bang khua tak tak a tang a kang khin hi. Tapidaw te a hi le pha tak pi a dam lo u a hi ciang in Kawlpi pan in an pua jo lo u hi. Tua ciang amau a-ding hak sa ma ma hi.\nKha lui a Itali pa khat in Joma khua pan Zapan gam Tokio khua pi a van a leng the leng shung a pai hi. Tua pai na in van leng gam la pen pai na a hi hi.\nKhat ve a Zamani kum pi pa nung jui te in kum pi pa a za a kawi kik nuam u hi. Khua lian pi a shim u hang in mi zawng te in kum pi pa a de lo u man ina khua pi a shim te tai kik u hi.\nMang Kang te in Amelikan gam a tung ma ina Kham Tung mi taw ki bang mi dang a awm lai hi. Tua mi te 350,000 a awm lai a tam sem sem u hi. Tua te laka kim khat in Tapidaw a shuak u a Mang Kang kam the a Mang Kang nge na jui u hi. A tawm bel in a pu a pa nge a jui nuam zaw u hi.\n1919 kum Epi kha in Buang Mual khua a buk khu a tung hi. Mihing 30 a shi khit ciang in tua khua in sawm thum le in li me in a kang hi. Dangka 3700 man a kang gawp hi. Tua nung kha nga ciang in buk khu khat ve a tung kik a mihing 50 a shi hi. Ci na na ma sa le a nu nung a shi a vekpi in 80 a shi u hi. Tua ciang in a shial ne sa teng u kaw sa in a go khin u hi. Tua khit ciang in Buang Mual khua in 30 khua dang a lel khia hi. Tua khua a in 15 bek a teng lai hi a amau te khua in a da ma ma hi. A hi hang in Tapidaw shuak nuam lo na hi u hiam, ci a ka dawt ciang in kim khat te in: Pha hi, a ci hi. Kim khat te in: Ju tang jo ke ning, a ci hi. Tua khua hau sa pa in shum 800 val a zang hi. Tu dawng in tua khua a in hawi a lam jo nai ke u hi.\nEpi kha a Dam Shuan le Cin Lang in Pashian thu hil ding in Kam Hau uk shunga kual jin hi. Tung Tuang khua pan in sak lam Mual pi khua a pai hi. Tua pan in gun gal Buang Mual khua a pai u a Tawng Cin khua dawng in khua vek pi a thu a hil hi. Mi tampi amau kiang a Pashian thu a za u hi. Tua lai tak amaute in Khalkha a lai shin u hi.\nKHAM TUNG SHIA TE NA SEP NA THU\n1910 kum a ki pan kema Khalkha khua ka tung hi. Khalkha khua shung a kum khat le kha giat ka awm hi. Tua khua a awm Tapidaw sang in pi sang nau pang te lai ka hil hi. Tua nung ciang in Khalkha taw tai sawm le tai khua a ki hal Jokhua hau sa pa in ama khua shunga sang in lam na ding kote sang mang pa kiang a hong pai a hong ngen hi. Sang mang pa in a manga tua hau sa pa a de bang in kote ka shia pi pa in Shia Ci Gai tua khua a sang shia ding in a pai sak hi. A hi hang in tua shia pa in khua lam a pai nuam a hi ciang in tua sang in kha guk a na sem khit ciang in ama khua a pai kik hi.\nTua nung ciang in kema in bel lap in ka awm a hi ciang in tua sang in a ke ka tung ni a ki pan sang nau pang te in a ni shim in 30 bang 40 bang a pai the u hi. A hi hang in kum thum a pha ciang in sang nau pang te a tawm tek a kum nga a pha ciang in sang nau pang li bek a awm lai hi. Hi sang in nawp tuam na kiam tek tek a hi ciang in kema in sang a ka na sep khawl hi. Hi sang in gin a lo na in hau sa te a ki pan u pa te in ha kat lo a na a shim lo hang a hi hi. Bang hang hiam i ci le Jo mihing te in lung pil na nawp tuam na mu kha nge lo a hi ciang in lung pil na a de ke u hi. A hi hang in tu in tawm tawm a de sem sem a ngai shun the za deu u hi.\nKema in sang in na sep ka tawp khit ciang in thu hil na sem in pai khia lo in Jokhua a Pashian na ka sem hi. Ka na sep na pan ina tua khua hau sa pa in ke thu hong pia kuli hong he pi hi. Bang hang hiam i ci le ama uk shung a khua no 14 a awm khua hau sa te kiang a: Ko shia pa hong pai khempeu in khua ki kal shim kuli na pia u la a ta man na ngen ke ding hi, thu a pia hi, a hi ciang ina kema in Jokhua uk shunga thu hil a ka vak na ding a bai lam hi.\nTua khua te Pashian thu ka hil ciang in khua shung mihing te in Pashian thu pha nu da na lung shim a ne ke u hi. Thu ka hil khempeu ina hong kim kawt hong ngai u hi. Jeshu a thu in shim maw na hong nial na awm lo hi. Amau nge na a pai khia na ding a hak sa hi, ci in mi tampi a gen the u hi. Lawki nge na in lam na, diang na, la sa na, ju ne na a ki pan nawp sak na nam tampi in gui a awm mi a hi ciang in tua na te kha khat thu a pai khia jo na ding u amau te a-ding in hak sa hi. Tua ciang in thu lian pen in a ci na ciang un kau bia na na jin kha na khua shia an pia na, dawi thawi na khempeu a hi ke le a man tak pi i shi ding hi, ci in a um u hi. Kema in Jokhua a Pashian na kum 8 val ka sep na tu in Tapidaw 10 bek a awm hi. A hi hang in tu nung ciang in tawm tawm in hong khang ding ci in lam et na a awm hi.\nJokhua in Kawl gam taw tai 41 ki hal a awm a hi ciang in mi khempeu in Kawl gam va pai nge a hi ciang in Kawl nge na Budabada a bia na a mu ciang in: Kote Tapidaw nge na in Budabada hi ci in a um u hi. A hi hang in tu in a ki khat lo in tawm a ngai shun the u hi.\nTua hi ciang in tu nung ciang ding ngai shun the na lung shim mai jum the na lung shim pawl te in tawm tawm khang tek tek a hi ciang in a hawi le a hawi lo te a ngai shun the ciang un a man tak pi Tapidaw a shuak ding u hi, ci in up huai ni. Tu in Jokhau a 15 pha tang val in Jeshu thu in a mang jo u hi. Tua khit ciang khua na te a awm mi kim khat in zong ngai shun the jo na lim ka mu hi.\nMI PHAK CI DAM NA THU\nNi dang lai ina Suji khua a Nima a min mi phak gal kap mang pi pa a awm hi. Tua mang pa in dam na a mu the lo man in a da ma ma hi. Ama a ji shila nu khat in Itajila nu ngak a hi. Tua shila nu in ni khat a a to nu kiang a ci na pan in: Ka topa in Itajila khua a awm Pashian kam sang pa kiang a pai the le dam na a nga the hi, a ci hi. Mi phak a dam sak the kam sang pa khat a awm gal kap mang pi pa a the ciang in lung dam ma ma a Itajila gam pai a kam sang pa ina tung hi. Gal kap mang pi a tung in kam sang pa a the ciang in a in a pai khia lo hang in: Pai in la Zawdan gun shung a sagi vei na ki phum le dam na na nga ding hi, ci in thu a khak hi. Hi thu in gal kap mang pa a the le a shin he ma ma a: Tua thu in mawk na a hi. Kema khua gun tampi a awm hi. Bang ding in Zawdan gun shung bek ka phum the hiam, a ci hang in ama shila pa khat in: He ke in. Kam sang pa a ci bang in bawl in, a han shua ciang in mang pi in a thu a ngai a Zawdan gun pai a sagi vei a ki phum khit ciang in dam na a nga kik hi. Tua nung ciang in lung nuam in a khua a cia hi.\nHi thu in e Tapidaw a-ding thu gen te na hi. Lawkite a-ding thu gen te na a hi hi. Bang thu hil na hi hiam na ci u le a nuai a ki at hi.\n1. Tua gal kap mang pa in ama khua lam a ci dam na a nga jo lo. Shum hau hang in mi phak a hi. Ci dam sak pa khatbek awm lo hi. Za tote kiang a za tui a ngen the hang pha tuam a awm ke. Tua ma bang in maw ne te in mihing khat kiang a phel na a nga the u hi. Le tung a Pashian pai na a tuam tampi a awm hang in Khat bek a awm hi. Nge na thak pha lo a the leu leu le a tuam a tum nuam hi. A hi hang in Topa Jeshu in: Kema in lampi ka hi, thu man ka hi, nung ta na ka hi Pashian kaing tun nuam te in kema bek hang in a pai the hi, ci in thu a pia hi.\nMihing khat peu in: Ka maw lo man in van tung khua ka tung ding hi, a ci le a gen bang in a tung ding hiam. A tung ke ding hi. Bang ding hiam na ci le lung ki khel lo hi. Tua gal kap mang pa ina ki shil a puan pak a ki shil le dam na a nga jo hiam. A nga ke ding hi. Pua lam a shiang tho the hang in pum shung i ci na na a awm lai hi. Tua bang ma in mihing khat peu maw lo in gup na nga jo lo hi. Bang hang hiam na ci le ama lung shung a shin shung shiang tho ke hi.\n2. Le tung mihing te in Pashian Tapa Jeshu kiang a gup na a nga the u hi. Sang mang pa shim lo kua ma in gal kap mang pa a dam sak jo ke hi. Gal kap mang pa om sang mang pa in a tung ciang in kam sang pa a pai khia a ama lawng a phui sam khit ciang in a dam sak ding hi, ci in gal kap mang pa ngai shun hi. A hi hang in Zawdan gun shung sagi vei na ki phum in, ci in thu a pia a hi ciang in gal kap mang pa a he ma ma hi. Tua bang ma in mihing awi bang ma in Pashian in gup na pia lo hi. Za tui khum ke le a ne nuam lo ci na te in bang bang in ci dam na a nga jo hiam. Ju ka ne the le Tapidaw ka shuak ding hi, mi khempeu in a ci the hi. A hi hang in hi thu in Pahsian thu a hi ke. Le tung mihing thu a hi hi. Mi dang te in: Ka khua zang in Tapidaw a shuak ciang in ke zong ka shuak ding hi, a ci hi. A hi hang in mi phak khempeu zong kam sang pa kiang a pai mateng un gal kap mang pa a khawl le bang bang in ci dam na a nga the ding hiam. Tua bang ma a gen the te in gup na nga the ding hiam. Tua bang a gen the in gup na nga jo lo hi. A hi hang in mihing khat peu ma in lung ki niam sak a Pashian thu up le gup na a nga ding hi.\nMang pa ci dam na nga na ding in na haksa a bawl sak ke. Tui shung a sagi vei na ki phum in a ci hi. Tua ma bang in gup na nga na ding in thu haksa Pashian a pia ke hi. Kema thu na up a kema thu kham na ngai le na ki gum ding hi, a ci hi. Na nakpi sem, van gik pua mihing te aw, kema kiang a hong pai un. Na hong pai le tawl dam na ka hong pia ding hi, ci a Jeshu in thu a pia hi. Gal kap mang pa in kam sang pa thu ngai ciang in dam na a nga bang ma in Lawkite in Pashian ta pa Jeshu thu ngai le uh gup na a nga ding u hi.\nTui Nga Na Thu\nGua tui. Hi tui in tui tampi nga na pen a hi hi. Lui a tui khempeu in tui lianpi shung a a luang shuk hang in tui lian pi ina lian nge ke hi. Bang hang hiam i ci le lui tui te in a masa luang khia na lui nak khat ve a pai nawn hang a hi hi.\nNi sa in tui a khu a hu a piang sak a a ka to sak the hi. Tua a khu a hu te in khat ve a ki khel khit ciang in dai tui gua tui a hi ke le vuk in a piang kik hi. Gua a piang a hong ju shuk lai tak in gua tui kim khat te in le tung a khum a lui te tui khuk te shung a a tum hi. Gua tui khempeu te ina le shung a tum le a kawt sak khit ciang in khuk shung tui nak a tung hi. Himauanta mual pi kum zang bang a tampi khua dam na mun te a vuk khat in a piang a hong khiat khit ciang in tua vuk te in khua lum ciang in khat ve tui in a piang kik a a luang shuk hi.\nThuk lai in lui tui te a dim let to tui khuk te in zong a dim hi. Khua khal lai tak in lui tui khuk te in a kiam hi. Khat ve ve a khang the hi. Tui ci in hi ma bang in a ki let kawi kawi tawn tung hi. Lui shung a luang shuk tui liang pi a lut hi. Tui pi pan in khat ve a piang in hong ju shuk a khat vei tui lian pi a tung kik hi. Gua tui in tui shiang tho hong ki lawm hi. Tua tui te in kha ve tui daw na in i daw hang in le nel in va sa ek a kipan a dang nin tampi hong pai pi a hi ciang in ki huai tawm khat in tung zong a hi le tam zaw a piang the hi. Gua tui te in le tung teng a luang lai tak nin le a ui a ki huai te a pai pi the hi.\nLaibu Pasian Thu TEDIM KAM KI ZA NA LAI - Cope Topa Thuluui/Articles\nItem Reviewed: TEDIM KAM KI ZA NA LAI. The Chin Hills News. JULAI KHA 1920 Description: Rating: 5 Reviewed By: Cinpu Zomi